text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Nhlavutelo 18:1-24
18 Endzhaku ka swilo leswi ndzi vona ntsumi yin’wana yi xika hi le tilweni, yi ri ni matimba+ lamakulu; kutani misava yi voningiwa hi ku vangama+ ka yona.2 Kavaloko yi huwelela hi rito+ ra matimba, yi ku: “U wile! Babilona Lonkulu u wile,+ u hundzuke vutshamo bya madimona ni kaya ra mimoya+ hinkwayo leyi nga basangiki ni kaya ra tinyenyana+ hinkwato leti nga basangiki ni leti vengiwaka!3 Hikuva matiko hinkwawo ma nwisiwe+ vhinyo ya vukarhi bya vumbhisa byakwe, naswona tihosi ta misava ti endle vumbhisa+ na yena, ni vaxavisi+ lava famba-fambaka va misava va fuwisiwe hi vukulu bya vulovolovo+ byakwe byo pfumala tingana.”4 Kutani ndzi twa rito rin’wana ri huma etilweni ri ku: “Humani eka yena, vanhu+ va mina, loko mi nga lavi ku hlanganyela na yena eswidyohweni+ swa yena, ni loko mi nga lavi ku amukela xiphemu xa makhombo ya yena.5 Hikuva swidyoho swa yena swi tlhandlekelane ku ya fika ehenhla etilweni,+ naswona Xikwembu xi tsundzuke+ swiendlo swa yena swa ku kala vululami.6 N’wi nyikeni hilaha a nyikeke+ hakona, naswona eka yena endlani hi mpimo lowu andzisiweke kambirhi, ina, hi nhlayo leyi andzisiweke kambirhi ya swilo leswi a swi endleke;+ exinwelweni+ lexi a chelaka mpfangano eka xona, n’wi+ cheleleni mpfangano hi mpimo lowu andzisiweke kambirhi.+7 Mpimo lowu a tivangamiseke ni ku hanya ha wona evulovoloveni byo pfumala tingana, n’wi xaniseni mi n’wi kolorisa+ hi mpimo wa kona. Hikuva embilwini ya yena u tshamela ku vula a ku, ‘Ndzi tshama ndzi ri hosi ya xisati,+ a ndzi noni,+ naswona a ndzi nge pfuki ndzi kolorile.’+8 Hi yona mhaka leyi makhombo+ ya yena ma nga ta n’wi fikela hi siku rin’we, rifu ni ku kolola ni ndlala, naswona u ta hisiwa hi ndzilo+ a hela, hikuva Yehovha Xikwembu, la n’wi avanyiseke, u ni matimba.+9 “Kutani tihosi+ ta misava leti endleke vumbhisa na yena ni ku hanya hi vulovolovo byo pfumala tingana ti ta n’wi rila, ti tiba hi gome hikwalaho ka yena,+ loko ti languta musi+ wa ku tshwa ka yena,10 ti yime ekule hikwalaho ko chava ku xaniseka kakwe, ti ku,+ ‘Khombo, khombo, eka wena muti+ lowukulu, wena Babilona muti wa matimba, hikuva ku avanyisiwa ka wena ku fike+ hi nkarhi wun’we!’11 “Nakambe, vaxavisi+ lava famba-fambaka va misava va n’wi rila naswona va kolola ha yena,+ hikuva a ka ha ri na munhu la tamaka a xava nhundzu ya vona leyi teleke,12 nhundzu+ yo tala ya nsuku ni silivhere ni ribye ra risima ni tiperela ni tinguvu ta ntsembyana wa risima ni ta xivunguvungu ni ta silika ni ta ribungu; ni hinkwaswo swa ntsandza wa risuna ni mixaka hinkwayo ya swilo swa timhondzo ta tindlopfu ni mixaka hinkwayo ya swilo swa ntsandza wa risima ngopfu ni ya koporo ni ya nsimbi ni ya mavula;+13 na yona sinamoni ni xilungi xa le Indiya ni murhi wa risuna ni mafurha yo nun’hwela ni makha ni vhinyo ni mafurha ya mutlhwari ni mapa lamanene ni koroni ni tihomu ni tinyimpfu, ni tihanci ni tigolonyi ni mahlonga ni mimoya-xiviri+ leyi nga vanhu.14 Ina, mihandzu leyinene leyi moya-xiviri wa wena a wu yi navela+ yi sukile eka wena, ni swilo leswi rhandzekaka hinkwaswo ni swilo swo vangama swi ku loverile, naswona vanhu a va nge he pfuki va swi kumile.+15 “Vaxavisi+ lava famba-fambaka va swilo leswi, lava fuwisiweke hi yena, va ta yima ekule hi ku chava ku xaniseka kakwe naswona va ta rila va kolola,+16 va ku, ‘Khombo, khombo—muti+ lowukulu, lowu ambaleke nguvu ya ntsembyana wa risima ni ya xivunguvungu ni ya ribungu, ni ku hlovisiwa ngopfu hi swin’wetsin’wetsi swa nsuku ni ribye ra risima ni perela,+17 hikuva rifuwo lerikulu swonghasi ri lovisiwile+ hi nkarhi wun’we!’“Ni valawuri hinkwavo va swikepe ni vanhu hinkwavo lava endzaka kun’wana ni kun’wana+ hi swikepe, ni vatluti ni hinkwavo lava tihanyisaka hi lwandle, va yimela ekule+18 va huwelela va langute musi wa ku tshwa ka yena, va ku, ‘Hi wihi muti lowu fanaka ni muti lowu lowukulu?’+19 Kutani va tichela ritshuri etinhlokweni+ va huwelela, va rila va kolola,+ va ku, ‘Khombo, khombo—muti lowukulu, lowu hinkwavo lava nga ni swikepe elwandle+ va fuweke+ hikwalaho ka vukosi bya wona, hikuva wu lovisiwe+ hi nkarhi wun’we!’20 “Tsaka ha wona, Wena tilo,+ na n’wina vakwetsimi+ na n’wina vaapostola+ na n’wina vaprofeta, hikuva Xikwembu xi mi avanyisele wona xi humesa nxupulo!”+21 Kavaloko ntsumi ya matimba yi tlakula ribye ro fana ni ribye lerikulu ro sila+ kutani yi ri lahlela elwandle,+ yi ku: “Babilona muti lowukulu wu ta cukumetisiwa xisweswo hi xihatla, wu lahleriwa ehansi, kutani a wu nge he kumiwi nakambe.+22 Naswona mpfumawulo wa vayimbeleri lava fambisanaka ni haripa ni wa swiyimbeleri ni wa vachayi va switiringo ni wa vayimbi va timhalamhala a wu nge he twakali eka wena nakambe,+ ku hava la tivaka ntirho wihi ni wihi la nga ta pfuka a kumekile eka wena nakambe, naswona ku hava mpfumawulo wa ribye ro sila lowu nga ta pfuka wu twakarile eka wena nakambe,23 ku hava ku vonakala ka rivoni loku nga ta pfuka ku voningile eka wena nakambe, naswona ku hava rito ra muteki ni ra mutekiwa leri nga ta tshuka ri twakarile eka wena nakambe;+ hikuva vaxavisi+ va wena lava famba-fambaka a va ri vanhu+ va swiyimo swa le henhla va misava, hikuva matiko hinkwawo ma xisiwile hi swiendlo swa vungoma+ bya wena.24 Ina, eka wona ku kumiwe ngati+ ya vaprofeta+ ni ya vakwetsimi+ ni ya hinkwavo lava dlayiweke emisaveni.”+


c: text/html

text:
JANUARY 11, 2013
AUSTRALIA
Ku Tshwa Ka Makhwati eTasmania
Maxelo lama hisaka swinene ma vange ku tshwa ka makhwati exihlaleni xa Tasmania lexi nga xifundzha xa Australia. Ndzilo wolowo wu hise lokixi leritsongo ra Dunalley, leri nga ekusuhi ni doroba ra Hobart leri nga ntsindza. Hambileswi ku nga riki na vanhu lava feke lava vikiweke, maphorisa ma ya emahlweni ma secha vanhu vo tala lava lahlekeke. Timbhoni ta Yehovha ti vike leswaku yindlu yin’we ya Mbhoni yin’wana yi onhakile. Timbhoni to tala leti siyeke makaya ya tona ti kume vutumbelo emakaya ya vapfumeri-kulobye. Rhavi ra Timbhoni ta Yehovha eSydney ri hlele mphalalo leswaku swilaveko swa nyama ni swa moya swa lava hlaseriweke hi mhangu swi ta khathaleriwa.
Media Contacts:
International: J. R. Brown, Office of Public Information, tel. +1 718 560 5000
Australia: Donald MacLean, tel. +61 2 9829 5600

robotstxt: allowed

filter: keep


text:
NHLOKOMHAKA YA XIFUNENGETO | NDLELA YO LAWULA MIKHUVA YA WENA
3. U Nga Heli Matimba
Ku ni xiga xin’wana lexi dumeke lexi nge, swi teka 21 wa masiku ku va munhu a tolovela mukhuva wo karhi. Vakambisisi va vula leswaku van’wana swi va tekela nkarhi wutsongo kasi hi hala tlhelo van’wana swi va tekela nkarhi wo leha leswaku va cinca. Xana sweswo swi fanele swi ku heta matimba?
Anakanyisisa hi xiyimo lexi: A hi nge u lava ku tolovela mukhuva wo endla vutiolori kanharhu hi vhiki.
Hi vhiki ro sungula u kota ku fikelela pakani ya wena.
Hi vhiki ra vumbirhi u endla vutiolori kambirhi ntsena.
Hi vhiki ra vunharhu u fikelela pakani ya wena nakambe.
Hi vhiki ra vumune u kote ku endla vutiolori kan’we.
Hi vhiki ra vuntlhanu u tlhela u kota ku fikelela pakani ya wena naswona ku suka kwalaho u kota ku endla vutiolori vhiki ni vhiki.
Swi ku tekele mavhiki ya ntlhanu ku tolovela mukhuva lowuntshwa. Swi nga ha tikomba ku ri nkarhi wo leha, kambe loko u kote ku wu tolovela wa tsaka hikuva u kote ku tolovela mukhuva lowunene lowuntshwa.
NSINYA WA NAWU WA LE BIBELENI: “Lowo lulama a nga ha wa ka nkombo, kunene u ta pfuka.”
Bibele yi hi khutaza leswaku hi nga heli matimba. Xa nkoka swinene i vuyelo, ku nga ri leswaku hi tsandzeke kangani.
Xa nkoka swinene i vuyelo, ku nga ri leswaku hi tsandzeke kangani
LESWI U NGA SWI ENDLAKA
U nga gimeti hi ku vula leswaku loko u tsandzeke kan’we se u mutsandzeki. Loko u ri karhi u lwela ku fikelela pakani ya wena, langutela ku hlangavetana ni swihinga.
Tsundzuka mikarhi leyi swilo swi ku fambeleke kahle ha yona. Hi xikombiso, loko u ri eku antswiseni ka ndlela leyi u vulavulaka ha yona ni vana va wena, tivutise: ‘Hi rini laha a ndzi twa onge ndzi nga va holovela, kambe ndzi tikhomeke? Ematshan’weni yo va holovela ndzi endle yini? Ndzi nga swi engeta njhani sweswo?’ Swivutiso swo tano swi nga ku pfuna leswaku u dzikisa mianakanyo ya wena eka nkarhi lowu swilo swi ku fambeleke kahle ha wona ematshan’weni yo dzikisa mianakanyo ya wena eka leswi u tsandzekeke eka swona.
Xana u nga swi tsakela ku tiva ndlela leyi misinya ya milawu ya le Bibeleni yi nga ku pfunaka ha yona eka swiyimo swin’wana swa vutomi swo tanihi ku langutana ni ku vilela, ku va ni ndyangu lowu tsakeke ni ku kuma ntsako wa xiviri? Vutisa un’wana wa Timbhoni ta Yehovha, kumbe u nghena eka website ya hina, ya jw.org/ts.
DYONDZA SWO TALA
Milawu Ya Xikwembu Yi Hi Pfuna Njhani?
Yesu u hlamusele leswaku ha yini hi lava nkongomiso ni leswaku hi yihi milawu ya Bibele leyi nga ya nkoka.


text:
‘Mi Nga Rivali Ku Va Ni Musa Eka Vanhu Vambe’
“Mi nga rivali malwandla [leswi vulaka ku va ni musa eka vanhu lava humaka ematikweni man’wana.]”
TINSIMU: 124, 79
1, 2. (a) Hi swihi swiphiqo leswi vanhu vo tala lava humaka ematikweni man’wana va langutanaka na swona namuntlha? (Vona xifaniso lexi nga eku sunguleni ka xihloko lexi.) (b) Hi xihi xitsundzuxo lexi muapostola Pawulo a xi nyikeleke naswona ku tlakuka swivutiso swihi?
EKA MALEMBE ya 30 lama hundzeke Osei, [1] loyi a nga ri Mbhoni hi nkarhi wolowo u rhurhele eYuropa a suka eGhana. U ri: “Ndzi hatle ndzi swi xiya leswaku vanhu vo tala a va nga ri na mhaka na mina. Maxelo ya kona na wona a ndzi nga ma tolovelanga. Loko ndzi huma erivaleni ra swihahampfhuka eYuropa, ndzi twe xirhami ngopfu kutani ndzi sungule ku rila.” Osei u hete lembe a nga wu kumi ntirho hikwalaho ka leswi a nga ri tivi kahle ririmi ra kwalaho. Leswi a ri ekule ni ndyangu wa ka vona a ri ni xivundza naswona a wu tsundzuka swinene.
2 Anakanya ndlela leyi a wu ta lava leswaku van’wana va ku khoma ha yona loko a wu ri eka xiyimo lexi fanaka. Xana a wu nga ta swi tlangela loko u amukeriwa hi musa eHolweni ya Mfumo ku nga khathariseki tiko leri u humaka eka rona kumbe nhlonge ya wena? Kahlekahle Bibele yi byela Vakreste va ntiyiso leswaku “[va] nga rivali malwandla,” leswi vulaka ku va ni musa eka vanhu lava humaka ematikweni man’wana. (Hev. 13:2) A hi kambisiseni swivutiso leswi landzelaka: Yehovha u va languta njhani vanhu lava humaka ematikweni man’wana? Ha yini swi nga ha lavaka leswaku hi cinca ndlela hi va langutaka ha yona vanhu vambe? Naswona hi nga va pfuna njhani leswaku va titwa va amukelekile evandlheni ra hina?
NDLELA LEYI YEHOVHA A VA LANGUTAKA HA YONA VANHU VAMBE
3, 4. Hi ku ya hi Eksoda 23:9, vanhu va Xikwembu a va fanele va va khoma njhani vanhu vambe naswona ha yini?
3 Endzhaku ka loko Yehovha a humese vanhu vakwe aEgipta, u va nyike milawu leyi a yi kombisa ndlela leyi a khathalaka ha yona hi vanhu lava nga riki Vaisrayele lava va fambeke na vona. (Eks. 12:38, 49; 22:21) Tanihi leswi minkarhi yo tala vanhu lava humaka ematikweni man’wana swi va tikelaka ku tihanyisa, Yehovha u va endlele malunghiselelo ya rirhandzu. Mfanelo yo khwaja a ku ri yin’wana ya malunghiselelo yakwe ya rirhandzu.—Lev. 19:9, 10.
4 Ematshan’weni yo va Yehovha a lerisa Vaisrayele leswaku va xixima vanhu lava nga riki Vaisrayele, a a lava leswaku va va twela vusiwana. (Hlaya Eksoda 23:9.) A va swi ‘tiva leswaku swi njhani ku va muluveri.’ Hambiloko va nga si ntshunxiwa evuhlongeni, Vaegipta a va papalata Vaheveru hikwalaho ka rixaka ra vona ni vukhongeri bya vona. (Gen. 43:32; 46:34; Eks. 1:11-14) Vaisrayele va khomiwe hi ndlela yo biha loko va ri etikweni rimbe, kambe Yehovha a a lava leswaku va khoma vanhu lava nga riki Vaisrayele “tanihi munhu la tumbulukeke [exikarhi ka vona.]”—Lev. 19:33, 34.
5. I yini lexi nga ta hi pfuna ku tiva ndlela leyi Yehovha a titwaka ha yona hi vanhu lava humaka ematikweni man’wana?
5 Namuntlha, hi nga tiyiseka leswaku Yehovha wa khathala hi vanhu lava humaka ematikweni man’wana lava hlanganyelaka na hina. (Det. 10:17-19; Mal. 3:5, 6) Loko hi anakanyisisa hi swiphiqo leswi va langutanaka na swona, swo fana ni ku kombiwa xihlawuhlawu kumbe hi leswi swi va tikelaka ku twisisa ririmi ra kwalaho, hi ta lava tindlela leti hi nga va kombaka musa ni ntwelavusiwana ha tona.—1 Pet. 3:8.
XANA HI FANELE HI CINCA NDLELA LEYI HI VA TEKAKA HA YONA VANHU VAMBE?
6, 7. I yini lexi kombisaka leswaku Vakreste va le nkarhini wa vaapostola va tshike xihlawuhlawu lexi a xi dzime timitsu etimbilwini ta vona?
6 Vakreste va le nkarhini wa vaapostola va tshike xihlawuhlawu lexi a xi dzime timitsu etimbilwini ta vona lexi Vayuda a va ri na xona. Hi Pentekosta ya 33 C.E., vanhu lava a va tshama eYerusalema va kombise malwandla eka vanhu lava a va ha ku hundzuka Vakreste, vo huma etindhawini to hambanahambana. (Mint. 2:5, 44-47) Rirhandzu leri Vakreste lava nga Vayuda va ri kombiseke Vakreste lava humaka etindhawini tin’wana a ri kombisa leswaku va yi twisisa nhlamuselo ya rito “malwandla,” leri vulaka ‘ku va ni musa eka vanhu lava humaka ematikweni man’wana.’
7 Loko vandlha ra Vukreste ro sungula ri ri karhi ri kula, ku ve ni xiyimo lexi vamakwerhu van’wana va khomiweke hi ndlela ya xihlawuhlawu. Vayuda lava vulavulaka Xigriki va vule leswaku tinoni leti vulavulaka Xigriki a ti nga khathaleriwi hi ndlela leyi faneleke. (Mint. 6:1) Leswaku ku lulamisa xiyimo lexi, vaapostola va hlawule vavanuna va nkombo ku tiyiseka leswaku tinoni hinkwato ti khathaleriwa hi ndlela leyi fanaka. Vavanuna lava hinkwavo a va ri ni mavito ya Xigriki, leswi kombiseke leswaku vaapostola a va lava ku herisa xihlawuhlawu lexi a xi ri kona exikarhi ka Vakreste lava.—Mint. 6:2-6.
8, 9. (a) I yini lexi nga kombisaka leswaku hi ni xihlawuhlawu kumbe ha tinyungubyisa hi rixaka ra hina? (b) I yini lexi hi faneleke hi xi susa etimbilwini ta hina? (1 Pet. 1:22)
8 Ku nga khathariseki leswaku ha swi xiya kumbe e-e, hinkwerhu hi kuceteriwa hi mindhavuko ya hina. (Rhom. 12:2) Ku engetela kwalaho, hi tala ku twa vaakelani, vatirhikulorhi kumbe vadyondzikulorhi va vulavula ku biha hi vanhu va mindhavuko yin’wana, rixaka kumbe nhlonge. Xana mhaka leyi yi hi khumba ku fikela kwihi? Naswona hi endla yini loko munhu wo karhi a endla xihlekiso hi tiko leri hi humaka eka rona—kumbexana hi ku va a vulavula ku biha hi ndhavuko wa hina?
9 Muapostola Petro u hete nkarhi wo leha a ri ni xihlawuhlawu lexi dzimeke timitsu hi vanhu lava nga riki Vayuda, kambe hakatsongotsongo u xi tsuvurile embilwini yakwe. (Mint. 10:28, 34, 35; Gal. 2:11-14) Hilaha ku fanaka, loko hi vona onge hi ni xihlawuhlawu kumbe hi teka rixaka ra hina ri antswa ku tlula rin’wana, hi fanele hi endla matshalatshala yo susa moya wolowo etimbilwini ta hina. (Hlaya 1 Petro 1:22.) Hi fanele hi tsundzuka leswaku a nga kona exikarhi ka hina la faneriwaka hi ku ponisiwa; hinkwerhu a hi hetisekanga ku nga khathariseki laha hi humaka kona. (Rhom. 3:9, 10, 21-24) Kutani a hi fanelanga hi tivona hi antswa ku tlula vanhu van’wana. (1 Kor. 4:7) Hi fanele hi va ni langutelo leri fanaka ni ra muapostola Pawulo, loyi a tsundzuxeke Vakreste lava totiweke leswaku a va ‘ha ri vafambi ni vatshami lava nga valuveri kambe i swirho swa ndyangu wa Xikwembu.’ (Efe. 2:19) Loko hi tikarhatela ku tsuvula moya wo tivona hi antswa ku tlula vanhu va tinxaka tin’wana swi ta hi pfuna leswaku hi ambala vumunhu lebyintshwa.—Kol. 3:10, 11.
NDLELA YO VA NI MUSA EKA VANHU VAMBE
10, 11. Bowasi u ri kombise njhani langutelo ra Yehovha hi vanhu vo huma ematikweni man’wana loko a tirhisana na Rhuti?
10 Handle ko kanakana Bowasi u kombise langutelo ra Yehovha hi vanhu vo huma ematikweni man’wana loko a tirhisana na Rhuti loyi a ri Mumowabu. Loko a te ku kambeleni ka masimu yakwe hi nkarhi wa ntshovelo, Bowasi u xiye wansati la tirha hi matimba loyi a khwaja endzhaku ka vatshoveri vakwe. Loko a twa leswaku wansati loyi u kombele mpfumelelo wo khwaja—hambileswi a ri ni mfanelo yo endla tano—Bowasi u n’wi pfumelele leswaku a pambula ni le ka tinyandza ta mavele.—Hlaya Rhuti 2:5-7, 15, 16.
11 Mabulo lawa va veke na wona ma kombise leswaku Bowasi a khathala hi xiyimo lexi Rhuti a ri eka xona tanihi leswi a huma etikweni rin’wana. Nakambe u tlhele a n’wi rhamba leswaku a tshama ni ntlawa wa vavasati lavatsongo leswaku a nga karhatiwi hi vavanuna lava a va tirha emasin’wini. U tlhele a tiyiseka leswaku a kuma swakudya ni mati ku fana ni vatirhi vakwe lava a va tholeke. Ku engetela kwalaho, Bowasi a nga n’wi langutelanga ehansi Rhuti, ku ri na sweswo u n’wi tiyisile.—Rhu. 2:8-10, 13, 14.
12. Loko hi kombisa musa eka vanhu lava humaka ematikweni man’wana swi nga va khumba njhani?
12 Bowasi a nga tsakisiwanga ntsena hi rirhandzu ro pfumala vutianakanyi leri Rhuti a ri na rona eka n’wingi wakwe Nawomi, kambe u tlhele a tsakisiwa hi leswi a veke mugandzeri wa Yehovha. Musa lowu Bowasi a wu kombiseke, wu kombise ndlela leyi Yehovha a n’wi rhandza ha yona Rhuti loyi a ‘teke ehansi ka timpapa ta Xikwembu xa Israyele leswaku a kuma vutumbelo.’ (Rhu. 2:12, 20; Swiv. 19:17) Hilaha ku fanaka namuntlha, loko hi ri ni musa swi nga pfuna “vanhu va mixaka hinkwayo” leswaku va tiva ntiyiso ni ku xiya ndlela leyi Yehovha a va rhandzaka ha yona.—1 Tim. 2:3, 4.
13, 14. (a) Ha yini hi fanele hi tikarhatela ku xeweta vanhu lava hi nga va tiviki eHolweni ya Mfumo? (b) U nga endla njhani leswaku swi ku olovela ku bula ni vanhu va mindhavuko yin’wana?
13 Hi nga kombisa musa eka vanhu lava ha ku fikaka evandlheni lava humaka ematikweni man’wana hi ku va xeweta hi ndlela ya rirhandzu eHolweni ya Mfumo. Hi nga ha va hi xiye leswaku vanhu lava va ni tingana naswona va rhandza ku tshama va ri voxe. Hikwalaho ka ndlela leyi va kurisiweke ha yona, va nga ha vona onge rixaka kumbe ndhawu leyi va humaka eka yona i swa xiyimo xa le hansi. Kutani hi fanele hi va vo rhanga ku va komba rirhandzu ni ku va komba leswaku ha khathala ha vona. Loko JW Language app yi ri kona hi ririmi ra wena yi nga ku pfuna ku dyondza ndlela yo va xeweta hi ririmi ra vona.—Hlaya Vafilipiya 2:3, 4.
14 Swi nga ha ku tikela ku sungula mabulo ni vanhu va mindhavuko yin’wana. Leswaku swi ku olovela, u nga ha va byela swin’wana hi wena. Hi ku hatlisa u nga ha xiya leswaku ku ni swilo swo tala leswi mi fanaka ha swona ku tlula leswi mi hambanaka ha swona. Nakambe i ntiyiso leswaku mindhavuko ya hambana.
PFUNA HINKWAVO LESWAKU VA TITWA VA AMUKELEKILE
15. I yini lexi nga ta hi pfuna ku va twisisa ku antswa vanhu lava ha ku fikaka etikweni ra hina naswona va ringetaka ku tolovelana ni ndhawu?
15 Leswaku u pfuna van’wana va titwa va amukelekile evandlheni, tivutise, ‘Loko a ndzi ri etikweni rin’wana a ndzi ta lava ku khomiwa njhani?’ (Mat. 7:12) Va lehisele mbilu lava ha tolovelanaka ni tiko lerintshwa. Eku sunguleni, u nga va u nga yi twisisi hi ku helela ndlela leyi va anakanyaka ha yona ni leyi va endlaka swilo ha yona. Ku ri na ku va hi lava leswaku va fana na hina, ha yini hi nga va amukeli hi ndlela leyi va nga xiswona?—Hlaya Varhoma 15:7.
16, 17. (a) I yini leswi hi nga swi endlaka leswaku hi tolovelana ni vanhu va mindhavuko yin’wana? (b) Hi tihi tindlela leti hi nga ti tirhisaka leswaku hi pfuna vanhu lava humaka ematikweni man’wana lava ha ku fikaka evandlheni?
16 Loko hi dyondza hi ndhawu leyi va humaka eka yona swin’we ni mindhavuko ya vona, swi nga hi olovela ku tirhisana na vona. Loko ku ri ni lava hi nga va tolovelangiki evandlheni kumbe ensin’wini ya hina hi nga ha endla ndzavisiso hi nkarhi wa vugandzeri bya ndyangu. Ndlela yin’wana leyi hi nga yi tirhisaka leswaku hi tolovelana na vona i ku va rhamba hi nkarhi wa swakudya emakaya ya hina. Leswi Yehovha a nga “[pfulela] matiko nyangwa ya ripfumelo,” xana na hina a hi fanelanga hi pfulela vanhu lava humaka ematikweni man’wana “lava nga swin’we na hina eripfumelweni” minyangwa ya hina?—Mint. 14:27; Gal. 6:10; Yobo 31:32.
17 Loko hi heta nkarhi ni ndyangu lowu humaka etikweni rin’wana hi ta ma tlangela swinene matshalatshala lawa wu ma endlaka leswaku wu tolovela ndhavuko wa hina. Hi nga ha tlhela hi xiya leswaku va lava ku pfuniwa ku dyondza ririmi ra hina. Xana hi nga va pfuna hi ku va yisa etindhawini leti nga va pfunaka ku kuma ndhawu yo tshama kumbe ntirho? Ku endla sweswo swi nga ha va pfuna swinene.—Swiv. 3:27.
18. Vanhu lava humaka ematikweni man’wana va nga xi tekelela njhani xikombiso lexi Rhuti a va vekeleke xona xo kombisa xichavo ni ku tlangela?
18 I ntiyiso leswaku vanhu lava humaka ematikweni man’wana va endla leswi va nga swi kotaka leswaku va tolovela ndhavuko wa tiko leri va nga eka rona. Rhuti u va vekele xikombiso lexinene loko swi ta emhakeni leyi. Xo sungula, u xixime ndlela leyi tiko leri a ri eka rona a ri endla swilo ha yona hi ku kombela mpfumelelo wo khwaja. (Rhu. 2:7) A nga tirhisanga mfanelo leyi hi ndlela yo biha onge hiloko a kolotiwa swo karhi. Xa vumbirhi, u kombise ku tlangela musa lowu a kombisiweke wona. (Rhu. 2:13) Loko vanhu lava humaka ematikweni man’wana va tikhoma hi ndlela yoleyo, vaakatiko va kwalaho swin’we ni vamakwerhu va ta va xixima.
19. Ha yini hi fanele hi amukela lava humaka ematikweni man’wana?
19 Swa hi tsakisa leswi Yehovha hikwalaho ka musa wakwe lowu nga faneriwiki a pfumelelaka vanhu va mixaka hinkwayo leswaku va twa mahungu lamanene. Etikweni ra vona va nga ha va nga swi kotanga ku dyondza Bibele kumbe ku hlanganyela ni vanhu va Yehovha hi ku ntshunxeka. Kambe sweswi va ni nkarhi wo endla tano, xana a hi fanelanga hi va pfuna leswaku va nga titwi va lahlekile loko va ri na hina? Loko hi va kombisa musa hambiloko hi nga ri na swo tala hi ta va hi va kombisa ndlela leyi Yehovha a va rhandzaka ha yona. Tanihi “vatekeleri va Xikwembu,” a hi endleni leswi hi nga swi kotaka leswaku hi amukela lava humaka ematikweni man’wana.—Efe. 5:1, 2.
^ [1] (ndzimana 1) Vito ri cinciwile.


text:
Va Tinyikele Hi Ku Tirhandzela
—Le Micronesia
KATHERINE u kulele eUnited States naswona loko a ri ni malembe ya 16 u khuvuriwile a va Mbhoni ya Yehovha. A a tirha hi matimba ensin’wini kambe vanhu va le ndhawini leyi a a chumayela eka yona a va nga ri tsakeli rungula ra Mfumo. U ri: “Ndzi hlaye mintokoto ya vanhu lava khongeleke eka Xikwembu leswaku xi va rhumelela munhu loyi a nga ta va pfuna leswaku va xi tiva. Minkarhi yo tala a ndzi navela onge ndzi nga kuma munhu wo tano, kambe a ndzi n’wi kumanga.”
Endzhaku ko chumayela malembe yo tala endhawini yoleyo, Katherine u sungule ku anakanya hi ku rhurhela endhawini leyi vanhu va nga ta ri tsakela swinene rungula ra Mfumo. Hambiswiritano, u tivutisile loko swi nga ta n’wi tikela. A ko va kan’we ntsena evuton’wini byakwe laha a tshameke a nga vi ni ndyangu wa ka vona ku ringana mavhiki mambirhi ntsena—naswona hi nkarhi wolowo siku ni siku a a tshamela ku tsundzuka ekaya. Kambe, ku navela ka yena lokukulu ko kuma ntsako hi ku pfuna vanhu lava lavaka Yehovha ku hetisekile. Endzhaku ka loko a kambisise tindhawu to hlayanyana leti a nga rhurhelaka eka tona, u tsalele rhavi ra le Guam kutani a rhumeriwa rungula leri a a ri lava. Hi July 2007, loko Katherine a ri ni malembe ya 26, u rhurhele eSaipan, exihlaleni lexi nga eLwandle ra Pacific, kwalomu ka 10 000 wa tikhilomitara ku suka ekaya ka vona. Xana swi n’wi fambele njhani?
SWIKHONGELO SWIMBIRHI LESWI HLAMURIWEKE
Endzhakunyana ka loko a fike evandlheni lerintshwa, Katherine u hlangane na Doris, wansati loyi a nga ni malembe ya va-40, loyi a pfumeleke ku dyondzeriwa Bibele. Endzhaku ka loko va hlaye tindzima tinharhu to sungula ta buku leyi nge Leswi Bibele Yi Swi Dyondzisaka, Katherine u sungule ku karhateka. U ri: “Doris a a ri xichudeni lexinene naswona a ndzi nga swi lavi ku onha dyondzo leyi. A ndzi nga si tshama ndzi fambisa dyondzo ya Bibele ya nkarhi na nkarhi naswona a ndzi vona onge Doris a a fanele a dyondza ni makwerhu wa xisati la nga ni ntokoto swinene, kumbexana loyi a ringanaka na yena hi malembe.” Katherine u kombele Yehovha hi xikhongelo leswaku a n’wi pfuna a kuma makwerhu wa xisati loyi a fanelekaka loyi a a ta n’wi nyika xichudeni xakwe xa Bibele. Kutani u endle xiboho xo byela Doris leswaku u ta n’wi nyika munhu un’wana a n’wi dyondzela.
Katherine u ri: “Emahlweni ko va ndzi n’wi byela hi mhaka yoleyo, Doris u vule leswaku u lava ku vulavula na mina hi xiphiqo xo karhi. Endzhaku ka loko ndzi n’wi yingiserile, ndzi n’wi hlamusele hi ndlela leyi Yehovha a ndzi pfuneke ha yona leswaku ndzi langutana ni xiyimo xo fana ni lexi a a ri eka xona. U ndzi nkhensile.” Kutani Doris u byele Katherine a ku: “Yehovha u tirhisa wena leswaku u ndzi pfuna. Siku ro sungula leri u teke ekaya ka mina ha rona, a ndzi hete tiawara to tala ndzi ri eku hlayeni ka Bibele. A ndzi ri karhi ndzi rila ndzi kombela Xikwembu leswaku xi ndzi rhumelela munhu loyi a nga ta ndzi pfuna leswaku ndzi twisisa Bibele. Kutani wena u gongondze enyangweni wa mina. Yehovha u hlamule xikhongelo xa mina!” Mahlo ya Katherine a ma tenga-tenga mihloti loko a ri karhi a hlamusela malunghana ni nkarhi wolowo lowu khumbaka mbilu. U ri: “Marito lama vuriweke hi Doris a ma ri nhlamulo ya xikhongelo xa mina. Yehovha u ndzi kombile leswaku a ndzi ta swi kota ku ya emahlweni ndzi fambisa dyondzo yoleyo.”
Doris u khuvuriwe hi 2010 naswona namuntlha u fambisa tidyondzo ta Bibele to hlayanyana. Katherine u ri: “Ndza tsaka swinene leswi ku navela loku a ku ri khale ndzi ri na kona, ko pfuna munhu loyi a nga ni mbilu leyinene leswaku a va nandza wa Yehovha ku hetisekeke!” Namuntlha, Katherine i phayona ro hlawuleka leri tsakeke exihlaleni xa Kosrae lexi nga le Pacific.
NDLELA YO LANGUTANA NI MINTLHONTLHO YINHARHU
Vamakwerhu va xinuna ni va xisati vo tlula dzana lava humaka ematikweni man’wana (lava nga ni malembe lama sukelaka eka 19 ku ya eka 79) va tirhe laha ku nga ni xilaveko lexikulu le Micronesia. Ndlela leyi vatirhi volavo lava hisekaka va titwaka ha yona yi hlamuseriwe kahle hi Erica loyi a rhurheleke eGuam hi 2006 a ri ni malembe ya 19. U ri: “Swi tsakisa ngopfu ku phayona ensin’wini leyi vanhu va kona va nga ni torha ra ntiyiso. Ndza swi tlangela swinene leswi Yehovha a ndzi pfuneke leswaku ndzi phayona. I ndlela leyinene yo hanya ha yona!” Namuntlha, Erica i phayona ro hlawuleka le Ebeye le Swihlaleni swa Marshall. Entiyisweni, ku chumayela etikweni rimbe na swona swi tisa mintlhontlho. A hi kambisiseni yinharhu ya yona kutani hi vona ndlela leyi lava rhurheleke eMicronesia va langutanaka na yona ha yona.
Vutomi bya kona. Endzhaku ka loko Simon loyi a a ri ni malembe ya 22 a fike exihlaleni xa Palau hi 2007, u hatle a xiya leswaku u ta hola mali leyitsongo swinene eka leyi a a yi hola etikweni ra rikwavo le Nghilandhi. U ri: “Ndzi boheke ku dyondza ku nga xavi xin’wana ni xin’wana lexi a ndzi xi lava. Sweswi ndzi swi hlawula hi vukheta swakudya leswi ndzi nga ta swi xava naswona ndzi rhendzeleka ni switolo hinkwaswo ndzi lava leswi xavekaka. Loko ndzi tshovekeriwa hi nchumu wo karhi, ndzi xava swilo leswi rhangeke swi tirhisiwa swo wu lunghisa ivi ndzi lava munhu la nga ndzi pfunaka ku wu lunghisa.” Ku hanya vutomi byo olova swi n’wi khumbe njhani? Simon u ri: “Swi ndzi pfune ku dyondza leswaku hi swihi swilo swa nkoka swinene evuton’wini ni ndlela leyi ndzi nga swi kotaka ha yona ku hanya hi mali yitsongo ni nhundzu yitsongo. Ndzi swi vone minkarhi yo tala leswaku Yehovha wa ndzi khathalela. Eka malembe ya nkombo lawa ndzi ma heteke ndzi tirha laha, a ndzi si tshama ndzi pfumala swakudya ni ndhawu yo etlela.” Hakunene Yehovha u seketela lava hanyaka vutomi byo olova hileswi va lavaka ku rhangisa Mfumo.—Mat. 6:32, 33.
Ku tsundzuka ekaya. Erica u ri: “A ndzi tolovelane swinene ni ndyangu wa ka hina naswona a ndzi vilerisiwa hileswaku ku tsundzuka ekaya swi ta kavanyeta ntirho wa mina wo chumayela.” U endle yini leswaku a tilunghiselela? U ri: “Loko ndzi nga si rhurha, ndzi hlaye swihloko swa le ka Xihondzo xo Rindza leswi vulavulaka hi ku tsundzuka ekaya. Swi endle leswaku mbilu ya mina yi lunghekela ku langutana ni ntlhontlho wolowo. Eka xihloko xin’wana, manana un’wana u tiyisekise n’wana wakwe wa nhwanyana hi ndlela leyi Yehovha a khathalelanaka ha yona a ku, ‘Yehovha u ta ku khathalela ku tlula mina.’ Xitiyisekiso xexo xi ndzi tiyisile hakunene.” Hannah ni nuna wakwe Patrick, va tirha eMajuro le Swihlaleni swa Marshall. Hannah u kota ku langutana ni ntlhontlho wo tsundzuka ekaya hi ku tshama a ri karhi a anakanya hi vamakwerhu va xinuna ni va xisati lava nga evandlheni ra vona. U ri: “Nkarhi na nkarhi ndzi nkhensa Yehovha hikwalaho ka vamakwerhu va hina emisaveni hinkwayo hikuva na vona i ndyangu wa ka hina. A ndzi ta va ndzi nga swi kotanga ku tirha laha ku nga ni xilaveko lexikulu loko a va nga ndzi seketelanga hi ndlela ya rirhandzu.”
Ku va ni vanghana. Simon u ri: “Loko u fika etikweni rin’wana, swilo hinkwaswo swi va swi hambanile ni leswi u swi toloveleke. Minkarhi yin’wana ndzi kumbuka ku vula mafenya lawa vanhu va ma twisisaka.” Erica u ri: “Eku sunguleni a ndzi titwa ndzi lahlekile, kambe sweswo swi ndzi pfunile leswaku ndzi anakanyisisa hi xikongomelo xa ku rhurha ka mina. A ndzi rhurhanga hi xikongomelo xo lava ku tivuyerisa kambe ndzi lava ku tirhela Yehovha hi xitalo.” U ya emahlweni a ku: “Hi ku famba ka nkarhi, ndzi ve ni vanghana lavanene lava ndza ha va tekaka va ri va nkoka.” Simon u tirhe hi matimba leswaku a dyondza Xipalau, leswi n’wi pfuleleke ndlela yo ‘ndlandlamuka’ a tolovelana ni vamakwerhu va xinuna ni va xisati. (2 Kor. 6:13) Matshalatshala lawa a ma endleke yo dyondza ririmi rolero ma endle leswaku a rhandziwa hi vamakwerhu. Loko vamakwerhu lava ha ku fikaka ni vamakwerhu va kwalaho va tirhisana, hinkwavo ka vona va vuyeriwa hi ku va ni vanghana lavakulu evandlheni. Hi byihi vuyelo byin’wana lebyi kumiwaka hi lava tinyikelaka hi ku tirhandzela leswaku va ya tirha laha ku nga ni xilaveko lexikulu?
KU “TSHOVELA HI XITALO”
Muapostola Pawulo u te: “Loyi a byalaka hi xitalo, u ta tlhela a tshovela hi xitalo.” (2 Kor. 9:6) Nawu lowu kongomisaka lowu hlamuseriweke eka marito lawa wu tirha eka lava endlaka leswi engetelekeke entirhweni wa vona wa nsimu. Hi byihi vuyelo lebyinene lebyi va byi ‘tshoveleke hi xitalo’ le Micronesia?
Le Micronesia, ka ha ri ni tindlela to tala to sungula tidyondzo ta Bibele ni ku tivonela hi wexe ndlela leyi vanhu lava dyondzaka va tlhela va tirhisa ntiyiso wa le Ritweni ra Xikwembu va endlaka nhluvuko ha yona hi tlhelo ra moya. Patrick na Hannah va tlhele va chumayela eAngaur, ku nga xihlala lexitsongo ngopfu lexi nga ni vaaki va 320. Endzhaku ko chumayela kwalaho tin’hweti timbirhi, va hlangane ni manana la nga mutswari la nga yexe. U nambe a pfumela ku dyondzeriwa Bibele, a amukela ntiyiso hi mapfundza a tlhela a endla ku cinca lokukulu evuton’wini byakwe. Hannah u ri: “Endzhaku ka dyondzo yin’wana ni yin’wana, loko hi suka ekaya ka yena hi swikanyakanya swa hina, a hi langutana ivi hi ku: ‘Ha nkhensa Yehovha!’” Hannah u ya emahlweni a ku: “Ndza swi tiva leswaku Yehovha a a ta va a tirhise tindlela to hambana leswaku a kokela wansati loyi eka yena, kambe leswi hi tirhaka laha ku nga ni xilaveko lexikulu, hi kote ku kuma ni ku pfuna munhu loyi, la fanaka ni nyimpfu leswaku a tiva Yehovha. Lowu i wun’wana wa mintokoto leyi tsakisaka swinene evuton’wini bya hina hinkwabyo!” Hilaha Erica a vulaka hakona, “loko u pfuna munhu leswaku a tiva Yehovha, u va ni ntsako lowukulu!”
XANA U NGA PFUNETA?
Ematikweni yo tala, ku ni xilaveko xa vahuweleri lava engetelekeke va Mfumo. Xana na wena u nga rhurhela etindhawini leti ku lavekaka mpfuno eka tona? Kombela Yehovha hi xikhongelo leswaku a tiyisa ku navela ka wena ku endla leswi engetelekeke entirhweni wa nsimu. Bula hi mhaka leyi ni vakulu evandlheni, mulanguteri wa xifundzha kumbe ni lava tshameke va va ni lunghelo ro ya tirha endhawini leyi ku lavekaka mpfuno. Loko u sungula ku kunguhata, tsalela rhavi leri khathalelaka nsimu leyi u lavaka ku ya tirha eka yona ivi u kombela rungula leri engetelekeke. * Kumbexana na wena u nga joyina magidi ya vamakwerhu va xinuna ni va xisati—lavatsongo ni lavakulu, lava nga nghenelangiki vukati kumbe lava byi ngheneleke—lava tinyikeleke hi ku tirhandzela kutani va nantswa ntsako lowu tisiwaka hi ku “tshovela hi xitalo.”
^ ndzim. 17 Vona xihloko lexi nge “Xana U Nga ‘Pelela eMakedoniya’?” eka Vutirheli Bya Hina Bya Mfumo bya August 2011.
DYONDZA SWO TALA
Hi Yihi Dyondzo Leyi Lunghiseleriwaka Maphayona?
Hi wihi ndzetelo wo hlawuleka lowu lunghiseleriwaka lava tirhisaka nkarhi wa vona wo tala entirhweni wo chumayela hi Mfumo?


text:
Xana U Kona Loyi Hakunene A Swi Tivaka Leswaku Mutsari Wa Bibele I Mani?
Nhlamulo ya Bibele
Vanhu vo tala va byeriwa leswaku a va nge swi tihi hi ku helela leswaku i mani la tsaleke Bibele. Kambe Bibele yi swi veka erivaleni leswaku i mani mutsari wa yona. Tibuku tin’wana ta yona ti sungula hi marito yo tanihi lama nge “
marito ya Nehemiya,” “
xivono xa Esaya,” ni lama nge “
rito ra Yehovha leri fikeke eka Yuwele.”—Nehemiya 1:1; Esaya 1:1; Yuwele 1:1.
Vatsari vo tala va Bibele a va nga kanakani leswaku Yehovha, Xikwembu xi ri xin’we xa ntiyiso, hi yena loyi a a va kongomisa entirhweni wa vona wo tsala. Vaprofeta lava tsaleke Matsalwa ya Xiheveru va vule minkarhi leyi tlulaka 300 marito lama nge: “
Yehovha u te.” (Amosi 1:3; Mikiya 2:3; Nahume 1:12) Vatsari van’wana a va kuma rungula ra Xikwembu eka tintsumi.—Zakariya 1:7, 9.
Bibele yi tsariwe hi vavanuna va kwalomu ka 40 hi nkarhi lowu ringanaka malembe ya 1 600. Van’wana va tirhisiwe ku tsala tibuku ta Bibele to tlula yin’we. Entiyisweni, Bibele i layiburari leyitsongo ya tibuku ta 66. Yi ni tibuku ta 39 ta Matsalwa ya Xiheveru, lawa vo tala va ma vitanaka Testamente ya Khale, naswona yi ni tibuku ta 27 ta Matsalwa ya Vukreste ya Xigriki, lawa hakanyingi ma vitaniwaka Testamente Leyintshwa.
DYONDZA SWO TALA
Hi Nga Tiyiseka Njhani Leswaku Leswi Nga eBibeleni I Ntiyiso?
Loko Bibele yi tsariwe hi Xikwembu, yi fanele yi hambana ni tibuku hinkwato leti tshameke ti tsariwa.
Rungula Leri Tsakisaka Ra Ku Pona Ka Bibele
Twana ndlela leyi Bibele yi xungetiweke ha yona ni hilaha ku pona ka yona ku ta fika enkarhini wa hina swi kombisaka ha kona leswaku i buku leyi hlamarisaka.


text:
Dyondzisa Vana Va Wena
Timotiya—A A Tiyimisele Ku Tirha
“XANA u lunghekile?” Xana u tshame u vutisiwa xivutiso xexo?— Munhu loyi a ku vutiseke xivutiso xexo a a lava ku tiva loko se u tiyimiserile ku endla swo karhi. Hi xikombiso, munhu yoloye a nga ha va a vula leswaku: ‘Xana u na tona tibuku ta wena to hlaya? Xana se u tihlayile?’ Hilaha hi nga ta swi vona hakona, Timotiya a a lunghekile.
Nakambe Timotiya a a tiyimisele ku tirha. Xana wa swi tiva leswaku sweswo swi vula yini?— Loko Timotiya a rhambiwa ku tirhela Xikwembu, a a ri ni langutelo ro fana ni ra un’wana wa malandza ya Xikwembu, loyi a nga te: “Hi mina loyi! Ndzi rhume.” (Esaya 6:8) Leswi Timotiya a a tiyimisele ku tirha, u ve ni vutomi lebyi tsakisaka. Xana wa swi tsakela ku hlaya hi vutomi bya yena?—
Timotiya u velekiwile emutini wa Listra lowu a wu ri ekule swinene ni muti wa Yerusalema. Kokwa wakwe Luwisa ni mana wakwe Yunisi, a va ma tiva kahle Matsalwa. Loko Timotiya a ha ri ricece, va sungule ku n’wi dyondzisa Rito ra Xikwembu.—2 Timotiya 1:5; 3:15.
Swi nga ha endleka leswaku loko Timotiya a ha ri jaha, muapostola Pawulo swin’we na Barnaba va endzele eListra eka riendzo rakwe ro sungula ro chumayela. Swi nga ha endleka leswaku hi nkarhi wolowo mana wa Timotiya swin’we ni kokwa wakwe va ve Vakreste. Xana u nga swi tsakela ku tiva swiphiqo leswi Pawulo na Barnaba va hlangavetaneke na swona?— Vanhu lava vengaka Vakreste va khandle Pawulo hi maribye kutani va n’wi kokela ehandle ka muti. A va anakanya leswaku u file.
Lava a va pfumela eka leswi Pawulo a a swi dyondzisa va n’wi rhendzerile, hiloko a pfuka. Hi siku leri landzelaka, Pawulo na Barnaba va sukile eListra, kambe endzhakunyana va tlhele va tlhelela emutini wolowo. Loko va tlhelerile, Pawulo u nyikele nkulumo kutani a byela vadyondzisiwa a ku: “Hi fanele ku nghena emfun’weni wa Xikwembu hi mahlomulo yo tala.” (Mintirho 14:8-22) Xana wa swi tiva leswaku Pawulo a a vula yini hi marito wolawo?— A a vula leswaku van’wana va ta xanisa lava tirhelaka Xikwembu. Endzhakunyana Pawulo u tsalele Timotiya a ku: ‘Hinkwavo lava navelaka ku hanya vutomi lebyi tsakisaka Xikwembu va ta xanisiwa.’—2 Timotiya 3:12; Yohane 15:20.
Endzhaku ka loko Pawulo na Barnaba va suke eListra, va tlhelele ekaya. Endzhaku ka tin’hweti to hlayanyana, Pawulo u teke Silasi a famba na yena, va tlhelela emitini leyi Pawulo a yi endzeleke leswaku va ya khutaza vadyondzisiwa lavantshwa. Loko va fika eListra a swi kanakanisi leswaku Timotiya u fanele a tsake swinene ku tlhela a vona Pawulo! Timotiya u tsake ni swikunwana loko Pawulo na Silasi va n’wi rhamba leswaku a famba na vona. Timotiya u amukele xirhambo xexo hi mandla mambirhi. A a tiyimisele ku famba na vona.—Mintirho 15:40–16:5.
Hi vunharhu bya vona va teke riendzo laha va fambeke tikhilomitara to tala hi milenge, va tlhela va famba hi xikepe. Loko va chika exikepeni, va ye eTesalonika le Grikiya. Vanhu vo tala va kwalaho va ve Vakreste. Van’wana va hlundzukile kutani va vumba ntshungu wa vapfukeri. Pawulo, Silasi na Timotiya va sukile kwalaho va ya eBeriya hileswi vutomi bya vona a byi ri ekhombyeni.—Mintirho 17:1-10.
Pawulo a a karhatekile hi vapfumeri lava a va ha ku hundzuka le Tesalonika, kutani u rhume Timotiya leswaku a tlhelela emutini wolowo. Xana wa swi tiva leswaku ha yini Pawulo a a karhatekile?— Endzhakunyana ka sweswo Pawulo u byele Vakreste va le Tesalonika a ku: ‘Leswaku a mi tiyisa ni ku mi chavelela leswaku ku nga vi na munhu la helaka matimba.’ Xana wa swi tiva leswaku ha yini Pawulo a rhume Timotiya loyi a a ha ri muntshwa eka xiavelo xexo lexi nga ni khombo?— Vakaneti a va nga n’wi tivi ngopfu Timotiya, naswona yena a a tiyimisele ku famba. Sweswo a swi lava leswaku Timotiya a va ni xivindzi! Xana u fambe njhani? Loko Timotiya a vuyile u vikele Pawulo ndlela leyi vanhu va le Tesalonika a va tshembeke ha yona. Kutani Pawulo u va tsalerile a ku: ‘Hi chaveleriwile ha n’wina.’—1 Vatesalonika 3:2-7.
Timotiya u tirhe na Pawulo ku ringana malembe ya khume lama landzeleke. Kutani Pawulo u khotsiwile eRhoma, kutani Timotiya loyi a ha ku ntshunxiwa ekhotsweni, u ye eRhoma leswaku a ya va swin’we na yena. Loko Pawulo a ha ri ekhotsweni, u tsalele vanhu va le Filipiya papila, kumbexana u tirhise Timotiya ku va matsalana wakwe. Pawulo u te: ‘Ndzi ni ntshembo leswaku ndzi ta rhuma Timotiya eka n’wina, hikuva a ndzi na un’wana la tshembekaka ku fana na yena loyi a nga ta mi tirhela ku antswa.’—Vafilipiya 2:19-22; Vaheveru 13:23.
Hakunene marito wolawo ma fanele ma n’wi tsakisile Timotiya! Pawulo u rhandze Timotiya swinene hileswi a a tiyimisele ku tirha. Hi tshemba leswaku na wena u ta va tano.


text:
Watchtower Farms—Malembe Ya 50 eNtirhweni Wo Tshovela
En’walungu wa Doroba ra New York, laha ku nga tikhilomitara ta kwalomu ka 145 ekusuhi ni ximutana xa Wallkill le New York, ku ni mapurasi lama pfuneke swinene eka ntirho wa Timbhoni ta Yehovha wo dyondzisa Bibele emisaveni hinkwayo. Watchtower Farms yi xaviwe eka malembe ya 50 lama hundzeke hi January 2, 1963.
David Walker la nga un’wana wa Timbhoni ta Yehovha, la sunguleke ku tirha epurasini ra le Wallkill loko ra ha ku xaviwa u boxa xivangelo xa ku va ri xaviwile, u ri: “Vatirhi va ku tirhandzela va le ntsindza wa misava hinkwayo wa Timbhoni ta Yehovha a va ya va engeteleka eBrooklyn le New York naswona a ku laveka leswaku va phameriwa hi ndlela leyi nga koxiki mali yo tala. Purasi rin’wana leri Timbhoni ta Yehovha ti ri tirhisaka ri le n’walungu wa New York naswona ku ya eka rona swi teka kwalomu ka tsevu ku ya eka nhungu wa tiawara ku suka eBrooklyn. Ku ya eka purasi ra Wallkill swi teka tiawara timbirhi ntsena kutani sweswo swi endla leswaku swi olova ku tirhisa rona.” Timbhoni ta Yehovha ti hetelele ti tirhise purasi leri leswaku ti byala mihandzu ni matsavu ti tlhela ti fuwa tihuku, tinguluve ni tihomu ni ku endla swakudya leswi endliwaka hi masi. Hi ku famba ka nkarhi ku engeteriwe mapurasi man’wana.
Loko ku nga si hela malembe ya khume, ku andza ka nhlayo ya Timbhoni ta Yehovha emisaveni hinkwayo ku endle leswaku ku va ni ku cinca eWallkill. Ku engetela eka masimu ya swakudya lawa a ma ri kona, ku sungule ku kandziyisiwa minkandziyiso leyi a yi ta pfuna eka ntirho wo tshovela wo fanekisela lowu Yesu a vulavuleke ha wona. (Matewu 9:37; Luka 10:2; Yohane 4:35, 36) Xiya mintirho yin’wana leyi endliweke eWallkill.
Ku Kandziyisa: Hi va-1950, ndhawu yo kandziyisela eka yona leyi nga eBrooklyn le New York, yi kandziyise minkandziyiso yo tala leyi sekeriweke eBibeleni. Kambe leswi xilaveko xa minkandziyiso a xi ya xi andza, ndhawu leyi yo kandziyisela eka yona a yi nga ha koti ku kandziyisa minkandziyiso leyi ringaneke. Hikwalaho hi 1973, Timbhoni ta Yehovha ti hete ku aka ndhawu yin’wana yo kandziyisela eka yona eWallkill. Endzhaku ka sweswo, miako leyi nga ni michini yo kandziyisa yi ndlandlamuxiwile minkarhi yo hlaya naswona yi tlhele yi ndlandlamuxiwa hi 2004.
Tikhompyuta: Hi 1979, ntlawa wo karhi wa Timbhoni ta Yehovha eWallkill wu sungule progreme ya le ka khompyuta leyi vuriwaka Endlelo Ra Elektroniki Ro Thayipa Tindzimi To Tala (Multilanguage Electronic Publishing System [MEPS]). Progreme leyi yi kota ku endla leswaku minkandziyiso leyi sekeriweke eBibeleni yi kandziyisiwa hi tindzimi leti tlulaka 600.
Eka Dyondzo: Hi 1988, Xikolo xa Bibele xa Giliyadi xa Watchtower xi rhurhisiwile eBrooklyn xi yisiwa eWallkill naswona hi October 17 ku sungule titlilasi. Xikolo lexi xi hambete xi va kwalaho ku fikela hi April 1995 loko xi rhurhiseriwa eNtsindza wa Dyondzo wa Watchtower ePatterson le New York.
Eka malembe ya 50 lama hundzeke, ndlela leyi Watchtower Farms a yi tirha ha yona yi cincile. Hambiswiritano, ku endliwa matshalatshala leswaku Timbhoni ta Yehovha leti tirhaka eBethele ya le United States le New York ti kuma swakudya leswinene.
Sweswinyana Timbhoni ta Yehovha eWallkill ti lunghisa miako ya tona ya khale ti tlhela ti aka tihofisi, tindhawu to tshama eka tona ni tin’wana. Ntirho lowu hinkwawo wu ta pfuna Watchtower Farms leswaku yi hambeta yi phamela swakudya swa moya eka Timbhoni ta Yehovha leti andzaka etikweni hinkwaro.
David Walker, loyi a tshahiweke eku sunguleni, u tlhele a ku: “Eka malembe ya 50 lama hundzeke, ndzi ve ni ntsako swinene ku vona ndlela leyi purasi ra le Wallkill leri sunguleke ri ri ritsongo ri kuleke ha yona ni ndlela leyi ri seketelaka ha yona ntirho wa hina wo dyondzisa vanhu rungula leri humaka eBibeleni.”
DYONDZA SWO TALA
Ntirho Wo Aka eWallkill Ni Le Warwick Wu Ya Emahlweni
Mintirho yimbirhi yo aka ya Timbhoni ta Yehovha eUnited States yi ya emahlweni hileswi vatirhi vo tirhandzela lava humaka etikweni hinkwaro va tirhaka hi matimba.
Bethele Ya Brooklyn—100 Wa Malembe Ya Matimu
Twana leswaku ha yini Timbhoni ta Yehovha ti rhurhele eNew York naswona ha yini ti vitana yindlu-nkulu ya tona leswaku i Bethele.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 19:1-14
Eka mufambisi. Miloti ya Davhida.19 Matilo ma twarisa ku va ngama ka Xikwembu;+Ni xibakabaka xi vula ntirho wa mavoko ya xona.+2 Siku rin’wana ni rin’wana ra vulavula,+Vusiku byin’wana ni byin’wana byi kombisa vutivi.+3 A ma vulavuli naswona a ma na marito;Ku hava rito leri twakalaka leri humaka eka wona.+4 Ngoti ya wona ya ku pima yi humele emisaveni hinkwayo,+Marito ya wona ma fike ni le makumu ka tiko leri noneke.+Xi veke ntsonga wa dyambu eka wona,+5 Ri fana ni muteki loko a huma ekamareni rakwe ra vukati;+Ri khana ku fana ni leswi munhu wa matimba a khanisaka xiswona loko a tsutsuma endleleni.+6 Ri huma emakumu man’wana ya matilo,Ri rhendzeleka ri ya fika emakumu man’wana;+A ku na nchumu lowu tumbeleleke ku hisa+ ka rona.7 Nawu+ wa Yehovha wu hetisekile,+ wu vuyisa moyaxiviri.+Xitsundzuxo+ xa Yehovha xa tshembeka,+ xi tlharihisa+ la nga riki na ntokoto.8 Swileriso+ leswi humaka eka Yehovha swi lulamile,+ swi tsakisa+ mbilu;Xileriso+ xa Yehovha xi basile,+ xi hatimisa mahlo.+9 Ku chava+ Yehovha ku tengile, ku yima hi masiku.Swiboho swa vuavanyisi+ swa Yehovha i ntiyiso;+ swi lulame+ hi ku helela.10 Swi fanele swi naveriwa ngopfu ku tlula nsuku, ina, ku tlula nsuku+ lowu tengisiweke swinene;Swi tsokombela ku tlula vulombe+ ni vulombe lebyi tshonaka eswihlengeni.+11 Swi lemukise ni nandza wa wena;+Ku swi hlayisa swi ni hakelo leyikulu.+12 Swihoxo—i mani la nga swi xiyaka?+Ndzi vule la nga riki na nandzu eka swidyoho leswi tumbeleke.+13 Nakambe, hlayisa nandza wa wena eswiendlweni swa ku tikukumuxa;+U nga swi pfumeleli leswaku swi ndzi fuma.+Hi ndlela yoleyo ndzi ta hetiseka,+Naswona ndzi ta tshama ndzi nga ri na nandzu wa ku tlula nawu swinene.14 Marito ya nomu wa mina ni ku anakanyisisa ka mbilu+ ya minaA ku tsakise emahlweni ka wena, Wena Yehovha Ribye+ ra mina ni Mukutsuri+ wa mina.


text:
Tinhlamulo Ta Swivutiso Swa Bibele
Ha yini hi fanele hi khongelela Mfumo wa Xikwembu leswaku wu ta?
Mfumo wa Xikwembu i hulumendhe ya le tilweni. Yesu u byele valandzeri vakwe leswaku va wu khongelela leswaku wu ta hikuva wu ta vuyetela ku lulama ni ku rhula emisaveni. Ku hava hulumendhe ya vanhu leyi nga ma herisaka hi ku helela madzolonga, ku kala ku lulama kumbe mavabyi, kambe i Mfumo wa Xikwembu ntsena lowu nga swi herisaka naswona wu ta swi herisa hakunene. Xikwembu xi hlawule N’wana wa xona, Yesu, leswaku a va Hosi ya Mfumo lowu. Yehovha u tlhele a hlawula ntlawa va valandzeri va Yesu leswaku va va vafumi-kulobye na Yesu eMfun’weni.—Hlaya Luka 11:2; 22:28-30.
Ku nga ri khale, Mfumo wa Xikwembu wu ta herisa vanhu hinkwavo lava lwisanaka ni vulawuri bya Xikwembu. Kutani xikhongelo xa leswaku Mfumo wa Xikwembu wu ta i xikombelo xa leswaku hulumendhe ya Xikwembu yi ta siva tihulumendhe hinkwato ta vanhu.—Hlaya Daniyele 7:13, 14; Nhlavutelo 11:15, 18.
Ha yini Mfumo wa Xikwembu wu ta vuyerisa vanhu?
Yesu i Hosi leyinene hikuva u ni ntwela-vusiwana. Tanihi N’wana wa Xikwembu, u tlhela a va ni matimba yo pfuna hinkwavo lava kombelaka Xikwembu leswaku xi va pfuna.—Hlaya Pisalema 72:8, 12-14.
Mfumo wa Xikwembu wu ta vuyerisa hinkwavo lava wu khongelelaka hi timbilu ta vona hinkwato leswaku wu ta ni lava va hanyaka hi ku pfumelelana ni ku rhandza ka Xikwembu. A wu nge pfuki u tisorile hikwalaho ko dyondza hileswi Bibele yi swi vulaka malunghana ni Mfumo wa Xikwembu.—Hlaya Luka 18:16, 17; Yohane 4:23.
DYONDZA SWO TALA
Mfumo Wa Xikwembu I Yini?
Vanhu vo tala va tiva Xikhongelo xa Hosi. Xana marito lama nge: “Mfumo wa wena a wu te” ma vula yini?
Xana Xikwembu Xi Ta Ndzi Pfuna Loko Ndzi Khongela?
Xana Xikwembu xa khathala hi swiphiqo swa hina?


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Mintirho 9:1-43
9 Kambe Sawulo, a ha ri ni mahika ya nxungeto ni ku va dlaya hi vomu+ vadyondzisiwa+ va Hosi, a ya eka muprista lonkulu2 a kombela eka yena mapapila lama yaka emasinagogeni eDamaska, leswaku a va tisa va bohiwile eYerusalema lava a a ta va kuma va ri va Ndlela,+ vavanuna ni vavasati.3 Kuteloko a ha famba, a tshinela eDamaska, kutani hi xitshuketa ku vonakala loku humaka etilweni ku tlhava ku n’wi rhendzela,+4 hiloko a wela ehansi kutani a twa rito ri ku eka yena: “Sawulo, Sawulo, u ndzi xanisela yini?”+5 A ku: “Hi wena mani, Hosi?” A ku: “Hi mina Yesu, loyi u n’wi xanisaka.+6 Nilokoswiritano, pfuka+ u nghena emutini, kutani u ta byeriwa leswi u faneleke ku swi endla.”7 Kutani vavanuna lava a va famba na yena+ a va yimile va nga vulavuli,+ kunene a va wu twa mpfumawulo wa rito,+ kambe va nga voni munhu.8 Kambe Sawulo a tlakuka, hambileswi mahlo yakwe a ma pfulekile a a nga voni nchumu.+ Kutani va n’wi kongomisa hi voko va n’wi yisa eDamaska.9 Kutani ku ringana masiku manharhu a a nga voni nchumu,+ naswona a a nga dyi hambi ku ri ku nwa.10 EDamaska a ku ri ni mudyondzisiwa un’wana la vuriwaka Ananiya,+ kutani Hosi yi ku eka yena exivonweni: “Ananiya!” Yena a ku: “Hi mina loyi, Hosi.”11 Hosi yi ku eka yena: “Tlakuka, u ya exitarateni lexi vuriwaka Ndzulamo, kutani endlwini ya Yudasi u lava munhu la vuriwaka Sawulo, wa le Tarso.+ Hikuva, waswivo, wa khongela,12 naswona exivonweni u vone wanuna la vuriwaka Ananiya a nghena kutani a n’wi tlhandleka mavoko leswaku a tlhela a vona.”+13 Kambe Ananiya a hlamula a ku: “Hosi, ndzi twe vo tala va vulavula hi wanuna loyi, va vula swilo swo tala swo biha swinene leswi a swi endleke eka vakwetsimi va wena eYerusalema.14 Kutani laha u ni mfanelo leyi humaka eka vaprista lavakulu ya ku boha hinkwavo lava vitanaka vito ra wena.”+15 Kambe Hosi yi ku eka yena: “Khoma ndlela, hikuva wanuna loyi i xibya lexi hlawuriweke+ eka mina lexi nga ta yisa vito ra mina eka matiko+ swin’we ni le ka tihosi+ ni le ka vana va Israyele.16 Hikuva ndzi ta n’wi kombisa erivaleni swilo swo tala swinene leswi a faneleke ku xaniseka ha swona hikwalaho ka vito ra mina.”+17 Hiloko Ananiya a famba a ya nghena endlwini, kutani a n’wi tlhandleka mavoko a ku: “Sawulo, makwerhu, Hosi Yesu la humeleleke eka wena egondzweni leri a wu ta ha rona, u ndzi rhumile, leswaku u tlhela u vona ni ku tala moya lowo kwetsima.”+18 Xikan’we-kan’we ematihlweni yakwe ku wa leswi a swi languteka ku fana ni mahakatimba, kutani a tlhela a vona; hiloko a tlakuka kutani a khuvuriwa,19 naswona u dye swakudya a kuma ntamu.+Masiku yo hlayanyana a a ri swin’we ni vadyondzisiwa eDamaska,+20 kutani hi ku hatlisa emasinagogeni a sungula ku chumayela hi Yesu,+ leswaku Yena i N’wana wa Xikwembu.21 Kambe hinkwavo lava n’wi twaka va sungula ku hlamala va ku: “Xana loyi a hi yena munhu la nga dunga+ lava va le Yerusalema lava vitanaka vito leri, ni lava teke laha hi xikongomelo xexo, leswaku a va yisa eka vaprista+ lavakulu va bohiwile?”22 Kambe Sawulo a hambeta a kuma matimba lama engetelekeke naswona a a hlanganisa tinhloko ta Vayuda lava a va tshama eDamaska loko a kombisa hilaha ku twisisekaka leswaku loyi i Kreste.+23 Kuteloko masiku yo tala swinene ma ri kusuhi ni ku hela, Vayuda va boha makungu ya ku n’wi dlaya.+24 Hambiswiritano, Sawulo u tive rhengu ra vona. Kambe a va rindza swinene hambi ku ri tinyangwa vusiku ni nhlikanhi leswaku va n’wi dlaya.+25 Hiloko vadyondzisiwa vakwe va n’wi teka kutani nivusiku va n’wi lengeleta embhoveni lowu nga erirhangwini, va n’wi nembeleta hi xirhundzu.+26 Loko a fika eYerusalema+ u endle matshalatshala yo tihlanganisa ni vadyondzisiwa; kambe hinkwavo a va n’wi chava, hikuva a va nga kholwi leswaku a a ri mudyondzisiwa.27 Kutani Barnaba a n’wi pfuna+ a n’wi yisa eka vaapostola, yena a va byela hi vuxokoxoko hilaha a voneke Hosi+ hakona egondzweni ni leswaku yi vulavule na yena,+ ni hilaha eDamaska+ a vulavuleke hakona hi vurhena hi vito ra Yesu.28 Kutani a tshama na vona, a ri karhi a nghena a huma eYerusalema, a vulavula hi vurhena hi vito ra Hosi;+29 naswona a a vulavula ni ku kanetana ni Vayuda lava vulavulaka Xigriki. Kambe vona a va endla matshalatshala ya ku n’wi dlaya.+30 Loko vamakwavo va lemuka sweswo, va n’wi rhelerisela eKhezariya kutani va n’wi yisa eTarso.+31 Kutani, hakunene, vandlha+ eYudiya hinkwaro na Galeliya na Samariya ri nghena eka nguva ya ku rhula, ri akeka; naswona leswi a ri famba hi ku chava Yehovha+ ni hi nchavelelo wa moya lowo kwetsima,+ a ri ya ri andza.32 Loko Petro a tsemakanya etindhawini hinkwato u fike ni le ka vakwetsimi lava a va tshama eLida.+33 Kwalaho u kume munhu un’wana la vuriwaka Eniya, loyi a a etlele erihlakeni rakwe a nga koti nchumu ku ringana malembe ya nhungu, hikuva a a ome swirho.34 Kutani Petro a ku eka yena:+ “Eniya, Yesu Kreste wa ku horisa.+ Pfuka u songa sangu ra wena.” Hiloko a pfuka hi ku hatlisa.35 Kutani hinkwavo lava a va tshama eLida ni le rivaleni ra Saroni+ va n’wi vona, kutani va hundzukela eHosini.+36 Kambe eYopa+ a ku ri ni mudyondzisiwa un’wana la vuriwaka Thavitha, leri loko ri hundzuluxeriwa ri nge Dorkasi. A a ri ni swiendlo swo tala leswinene+ naswona a a endla tinyiko to tala ta tintswalo.37 Kambe emasikwini wolawo u khomiwe hi vuvabyi kutani a fa. Hiloko va n’wi hlambisa va ya n’wi lata ekamareni ra le henhla.38 Leswi Lida a wu ri kusuhi na Yopa,+ loko vadyondzisiwa va twa leswaku Petro a a ri emutini wolowo va rhuma vavanuna vambirhi va ya n’wi kombela va ku: “Ha ku kombela leswaku u nga kanakani ku ta fika eka hina.”39 Hiloko Petro a tlakuka a famba na vona. Loko a fika, va n’wi yisa ekamareni ra le henhla; kutani tinoni hinkwato ti ta eka yena ti ri karhi ti rila, ti n’wi komba tinguvu to tala ta le ndzeni ni tinguvu ta le handle+ leti Dorkasi a a hamba a ti endla loko a ha ri na vona.+40 Kambe Petro a va humesela ehandle+ hinkwavo, kutani a nkhinsama hi matsolo, a khongela, a hundzulukela eka ntsumbu, a ku: “Thavitha, pfuka!” A pfula mahlo yakwe, kutani a vona Petro, a pfuka a tshama.+41 Loko a n’wi khome hi voko, a n’wi pfuxa,+ kutani a vitana vakwetsimi ni tinoni a va nyika yena a hanya.+42 Leswi swi tiviwe emutini hinkwawo wa Yopa, naswona vo tala va ve vapfumeri eHosini.+43 U tshame eYopa+ masiku yo hlayanyana swin’we na Simoni un’wana, lowa mutlhuvutsi wa madzovo.+


text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Zimbabwe
Plot 14 of Good Hope
Beema Road
Mount Hampden
HARARE
ZIMBABWE
+263 4-2910591
+263 712-604892
+263 772-472403
+263 772-472404
Ku Valanga
Hi Musumbhunuku ku ya fikela hi Ravuntlhanu
8:00 a.m. ku ya eka 11:00 a.m. na 1:00 p.m. ku ya eka 4:00 p.m.
Swi teka awara na hafu
Hi Ku Komisa
Ri langutela ntirho wa Timbhoni ta Yehovha to tlula 39 000 eZimbabwe. Ku hundzuluxeriwa minkandziyiso ya Bibele hi tindzimi to tala ku katsa ni Xishona, Xindebele ni Ririmi ra Mavoko ra le Zimbabwe.


text:
XIYENGE 26
Misava Yi Ta Va Paradeyisi!
Yehovha u ta kwetsimisa vito ra Yena, a lwela vuhosi bya yena ni ku herisa vubihi hinkwabyo hi ku tirhisa Mfumo lowu wu nga ta va wu lawuriwa hi Kreste
BUKU yo hetelela ya Bibele, leyi vuriwaka Nhlavutelo yi nyika vanhu hinkwavo ntshembo. Buku leyi, leyi tsariweke hi muapostola Yohane yi vulavula hi swivono leswi fikaka emakumu loko ku hetiseka xikongomelo xa Yehovha.
Eka xivono xo sungula, Yesu la pfuxiweke u bumabumela a tlhela a laya mavandlha yo hlayanyana. Xivono lexi landzelaka xi kombisa xiluvelo xa Xikwembu xa le tilweni, laha swivumbiwa swa moya swi xi dzunisaka kona.
Loko xikongomelo xa Xikwembu xi ya emahlweni, Xinyimpfana, ku nga Yesu Kreste u nyikiwa buku-nsongwa leyi nga ni swilemo swa nkombo. Loko ku pfuriwa swilemo swo sungula swa mune, ku humelela vagadi va tihanci vo fanekisela. Wo sungula i Yesu la gadeke hanci yo basa naswona a vekiweke ku va Hosi. Ku landzela vanhu van’wana lava gadeke tihanci ta mivala yo hambana-hambana, leti hi ku ya hi vuprofeta ti yimelaka nyimpi, ndlala ni ntungu—swilo leswi hinkwaswo swi humelela emasikwini yo hetelela ya mafambiselo lawa ya swilo. Ku pfuriwa ka xilemo xa vunkombo ku endla leswaku ku biwa timhalamhala ta nkombo to fanekisela, leswi vulaka ku twarisiwa ka vuavanyisi bya Xikwembu. Leswi swi endla leswaku ku va ni mintungu ya nkombo yo fanekisela, kumbe ndlela leyi Xikwembu xi kombisaka ku hlundzuka ka xona ha yona.
Mfumo wa Xikwembu lowu fanekiseriwaka hi n’wana wa mufana la ha ku tswariwaka, wa simekiwa etilweni. Ku sungule nyimpi naswona Sathana ni tintsumi ta yena to homboloka va lahleriwe emisaveni. Rito leri tlakukeke ri ri: “Khombo eka misava.” Diyavulosi u hlundzuke swinene, hi ku tiva leswaku u sele ni nkarhi wutsongo.—Nhlavutelo 12:12.
Yohane u vone Yesu etilweni a fanekiseriwa hi xinyimpfana, a ri ni lava 144 000 lava hlawuriweke exikarhi ka vanhu. Vanhu lava “va ta va tihosi swin’we na” Yesu. Hikwalaho buku ya Nhlavutelo yi paluxa leswaku swirho leswin’wana swa mbewu swi ta va 144 000.—Nhlavutelo 14:1; 20:6.
Vafumi va misava va ta hlengeletana eArmagedoni, “nyimpi ya siku lerikulu ra Xikwembu xa Matimba Hinkwawo.” Va ta lwa ni loyi a gadeke hanci yo basa, ku nga Yesu loyi a rhangelaka mavuthu ya le tilweni. Vafumi volavo hinkwavo va misava leyi va ta lovisiwa. Sathana u ta bohiwa naswona Yesu ni lava 144 000 va ta fuma misava ku ringana “malembe ya 1 000.” Loko ku hela malembe ya gidi, Sathana u ta lovisiwa.—Nhlavutelo 16:14; 20:4.
Xana Mfumo wa Kreste wa Gidi ra Malembe a ri ni vafumi-kulobye wu ta va vuyerisa njhani vanhu lava yingisaka? Yohane u te: “[Yehovha u] ta sula mihloti hinkwayo ematihlweni ya vona, rifu a ri nge he vi kona, hambi ku ri ku kolola, ni xirilo ni xitlhavi a swi nge he vi kona. Swilo swo sungula swi hundzile.” (Nhlavutelo 21:4) Misava yi ta va se yi ri paradeyisi!
Hikwalaho buku ya Nhlavutelo yi gimeta rungula ra le Bibeleni. Vito ra Xikwembu ku nga Yehovha ri ta kwetsimisiwa ni vuhosi bya yena byi ta lweriwa hi ku helela hilaha ku nga heriki, hi ku tirhisa Mfumo wa Mesiya!
—Xi sekeriwe ebukwini ya Nhlavutelo.
DYONDZA SWO TALA
Mfumo Wa Xikwembu I Yini?
Vanhu vo tala va tiva Xikhongelo xa Hosi. Xana marito lama nge: “Mfumo wa wena a wu te” ma vula yini?


text:
I Yini Ku Pfuxiwa Ka Vafi?
Nhlamulo ya Bibele
Xiga lexi nge “ku pfuxiwa ka vafi” eBibeleni xi hundzuluxeriwa xi huma eka rito ra Xigriki leri nge, a·na′sta·sis leri vulaka “ku pfuka” kumbe “ku suka u yima nakambe.” Munhu loyi a pfuxiwaka eku feni, u pfuxiwa a ri ni vutomi lebyi a ri na byona.—1 Vakorinto 15:12, 13.
Hambileswi xiga lexi nge, “ku pfuxiwa ka vafi” xi nga riki kona eMatsalweni ya Xiheveru, lama vuriwaka Testamente ya Khale kambe dyondzo ya ku pfuka ka vafi ya kumeka eka wona. Hi xikombiso, hi ku tirhisa muprofeta Hosiya, Xikwembu xi tshembise leswi: “Ndzi ta va kutsula evokweni ra Sheol; ndzi ta va kutsula eku feni.”—Hosiya 13:14; Yobo 14:13-15; Esaya 26:19; Daniyele 12:2, 13.
Xana vanhu va ta pfuxeriwa ku ya hanya kwihi? Vanhu van’wana va pfuxeriwa ku ya hanya etilweni leswaku va ta fuma na Kreste tanihi tihosi. (2 Vakorinto 5:1; Nhlavutelo 5:9, 10) Bibele yi vula leswaku ‘i ku pfuxiwa ko sungula ka vafi,’ leswi kombisaka leswaku ku ta va ni ku pfuxiwa ka vafi kun’wana loku ku nga ta landzela. (Nhlavutelo 20:6; Vafilipiya 3:11) Ku pfuxiwa loku nga ta landzela, ku ta va ku pfuxeriwa ku ta hanya laha misaveni laha vanhu vo tala va nga ta tlhela va tsakela vutomi.—Pisalema 37:29.
Vanhu va ta pfuxiwa hi ndlela yihi? Xikwembu xi ta nyika Yesu matimba ya ku pfuxa vafi. (Yohane 11:25) Yesu u ta pfuxa “hinkwavo lava nga eka masirha-bako ya xitsundzuxo” va ri hi ndlela leyi a va ri ha yona loko va nga si fa. (Yohane 5:28, 29) Lava pfuxeriwaka ku ya hanya etilweni va ni miri wa moya kasi lava nga ta hanya laha misaveni va ta va ni miri wa nyama lowu hetisekeke.—Esaya 33:24; 35:5, 6; 1 Vakorinto 15:42-44, 50.
I vamani lava nga ta pfuxiwa? Bibele yi vula leswaku “ku ta va ni ku pfuxiwa ka lava lulameke ni ka lava nga lulamangiki.” (Mintirho 24:15) Lavo lulama va katsa vanhu vo tshembeka vo tanihi Nowa, Sara na Abrahama. (Genesa 6:9; Vaheveru 11:11; Yakobo 2:21) Lava nga lulamangiki va katsa vanhu lava tsandzekeke ku hanya hi milawu ya Xikwembu kambe va nga kumangiki nkarhi wo dyondza ni ku hanya ha yona.
Hambiswiritano, vanhu vo homboloka lava nga laviki ku cinca mahanyelo ya vona a va nge pfuxiwi. Loko vanhu vo tano va fa, a va ha ri ni ntshembo wa ku pfuxiwa.—Matewu 23:33; Vaheveru 10:26, 27.
Xana vafi va ta pfuxiwa rini? Bibele yi profete leswaku nkarhi wa ku pfuxiwa ka lava nga ta ya hanya etilweni ku ta endleka hi nkarhi wa vukona bya Kreste, loku sunguleke hi 1914. (1 Vakorinto 15:21-23) Ku pfuxeriwa ku hanya laha misaveni ku ta endleka hi nkarhi wa Ku Fuma Ka Gidi Ra Malembe ka Yesu Kreste, loko misava yi ta hundzuriwa yi va paradeyisi.—Luka 23:43; Nhlavutelo 20:6, 12, 13.
Xana swa twala ku pfumela leswaku vafi va ta pfuxiwa? Bibele yi nyikela vumbhoni bya ku pfuxiwa ka vanhu va kaye, laha eka xiendlakalo ha xin’we ku veke ni timbhoni leti swi voneke hi mahlo. (1 Tihosi 17:17-24; 2 Tihosi 4:32-37; 13:20, 21; Luka 7:11-17; 8:40-56; Yohane 11:38-44; Mintirho 9:36-42; 20:7-12; 1 Vakorinto 15:3-6) Ku va Yesu a pfuxe Lazaro ku ve nchumu lowu hlamarisaka swinene hikuva Lazaro se a a ri ni masiku ya mune a file naswona Yesu u endle singita leri emahlweni ka ntshungu. (Yohane 11:39, 42) Hambi ku ri vakaneti va Yesu a va yi kanetanga mhaka leyi, hikwalaho va lave ndlela ya ku n’wi dlaya swin’we na Lazaro.—Yohane 11:47, 53; 12:9-11.
Bibele yi kombisa leswaku Xikwembu xi na byona vuswikoti bya ku pfuxa vafi naswona xa swi lava ku endla tano. Emiehleketweni ya xona leyi nga pimekiki xi hlayisa vuxokoxoko bya munhu un’wana ni un’wana loyi xi nga ta n’wi pfuxa hi ku tirhisa matimba ya xona lamakulu. (Yobo 37:23; Matewu 10:30; Luka 20:37, 38) Xikwembu xi ni vuswikoti bya ku pfuxa vafi naswona xa swi lava ku endla tano! Loko Bibele yi hlamusela hi ku pfuxiwa ka vafi loku nga ta va kona, yi vula leswi hi Xikwembu: “U ta navela ntirho wa mavoko ya wena.”—Yobo 14:15.
Mhaka leyi nga riki ntiyiso malunghana ni ku pfuxiwa ka vafi
Mavunwa: Ku pfuxiwa ka vafi i ku hlanganisiwa ka moya ni miri.
Ntiyiso: Bibele yi dyondzisa leswaku munhu i moya-xiviri, ku nga ri xiphemu xo karhi lexi salaka xi hanya endzhaku ka rifu. (Genesa 2:7; Ezekiyele 18:4) Loko munhu a pfuxiwa a nga hlanganisiwi ni moya wa yena kambe u pfuxiwa a ri moya-xiviri lowu hanyaka.
Mavunwa: Vanhu van’wana va pfuxiwa kutani hi ku hatlisa va lovisiwa.
Ntiyiso: Bibele yi vula leswaku “lava a va hanya hi swilo swo biha” va ta “pfukela eku avanyisiweni.” (Yohane 5:29) Hambiswiritano, vanhu lava nga ta pfuxiwa va ta avanyisiwa hi ku ya hi leswi va nga ta swi endla loko va pfuxiwile, ku nga ri leswi a va swi endla khale loko va nga si fa. Yesu u te: ‘Vafi va ta twa rito ra N’wana wa Xikwembu kutani lava yingiseke va ta hanya.’ (Yohane 5:25) Lava yingisaka kumbe va ‘nyikela nyingiso’ eka swilo leswi va nga ta swi dyondza endzhaku ka loko va pfuxiwile, mavito ya vona ma ta tsariwa eka “buku-nsongwa ya vutomi.”—Nhlavutelo 20:12, 13.
Mavunwa: Loko munhu a pfuxiwa, u pfuka a ri ni miri lowu a a ri na wona loko a nga si fa.
Ntiyiso: Endzhaku ka loko munhu a file, miri wakwe wu va wu dyiwe hi misava.—Eklesiasta 3:19, 20.
DYONDZA SWO TALA
Ntshembo Wa Xiviri Hi Varhandziwa Va Wena Lava Feke
Xana u tshame u feriwa hi munhu loyi u n’wi rhandzaka? Xana swa koteka leswaku hi tlhela hi va vona? Dyondza leswi Bibele yi swi vulaka malunghana ni ku pfuxiwa ka vafi.


text:
TIMHAKA TA BIBELE LETI NGA NI SWIFANISO
Swifaniso Swa Timhaka Ta Le Bibeleni
Lota Ni Ndyangu Wakwe
Hlaya hi Lota, nsati wakwe swin’we ni vana va yena va vanhwanyana ni ku lovisiwa ka Sodoma na Gomora. Hlaya hi swifaniso swa mhaka ya le Bibeleni eka Internet kumbe eka PDF leyi printiweke.
SWIN'WANA EKA NHLENGELETO LOWU
Yehovha A Tiyisa Gidiyoni
Vavanuna lava a va rhangeriwe hi Gidiyoni va dlaye vuthu ra Vamidiyani laha socha rin’we a ri boheka ku lwa ni masocha ya 450.
Rahava A Yingisa Swiletelo
Ndyangu wun’wana wu ponile loko marhangu ya muti wa Yeriko ma wa.
Vaisrayele Va Endla Rhole Ra Nsuku
Vaisrayele va endle xifaniso ivi va vula leswaku xiyimela Xikwembu, xana xi swi pfumelerile sweswo?


text:
1Kambe va manekile vaprofeti va makuhu hagari ka vathu, nga tona ti va no va va di ho vagondisi va makuhu hagari kwanu, ava va no wuyisa tigondo to hambuka, ati ti wonhako, ve lamba Mkoma wu a nga va terula, ve ti wuyisela kulova ka txikuluveta txitimwi kwawe. 2Vathu vavangi va na londeta tigondo tawe ta manyala, se ngu mhaka yawe, nzila ya ditshuri yi na nyetwa. 3Se ngu mhaka ya timbiti tawe, va na lava mabhindu ngu nganu, ngu kuthumisa mawombawombelo a kukanganyisa. Aniko, kulamulwa kwawe i kale ku di lulamisilwe, ni kulova kwawe kha ku nambi swela. 4Ngu toneto, ngako Txizimu txi nga mbi divalela tingelozi ti ti nga wonha, aniko txi ti rinzile maphalani ka txidema txa Gehena, ahawa ti woneletwako kala ditshiku da kulamulwa, 5kufana ni toneto Txizimu kha txa divalela kambe vathu va kale. Aniko, mbimo yi txi nga wuyisa ndambi txitimwi ka vathu va kuwonha, txi to ponisa Nowa dwe, mruruteli wa wululami, kumweko ni mtxhanu wa vathu ni vambidi va nga sala nayo. 6Se, txona Txizimu txi abanisile ti to ma na hiswe madhoropa a Sodhoma ni Gomora, ma txi hinduka me maha dikhuma, na txi txi dinganisa ati ti nga ti fanete kumaheka ka vale va si laviko kuhanyela Txizimu; 7Kambe Txizimu txi ponisile Loti, i nga ti mthu wo lulama, awu a nga txi xaniseka ngu mhaka ya wubihi wa vathu vale vo xanga. 8Mthu wuwa wo lulama, ngukuva a txi hanya hagari ka vabihi, a titi xaniseka mndani ka mbilu yakwe ya txithavo, ngu mhaka ya wubihi wuwa, ditshiku ni ditshiku, a nga txi wu wona ni ku wu engisa. 9Atiya ti womba ti to Mkoma wa si kota kuponisa vathu va wukhongeli ni kuveketa ava vo biha kasi ve ta tsayiswa ngu ditshiku do lamulwa; 10ngutungutu avale va londetelako kunavela ka nzambwa, va txi ti ningela ka minavelo yo nyenyeza, va txi eyisa ni wuhi wukoma. Vathuvo va ti themba ngutu, va ti kukumukisa, kha va thavi kuruketela sivangwa so sawuleka sa txitimwi. 11Kasi tingelozi, hambiko ti va palako vathu vale amu ka mtamo ni mu ka ku si kota, kha ti humisi mapswi a ku si ruketela masoni ka Mkoma. 12Kambe avava, kufana ni sihari si si ziviko, asi ngu mtumbuluko wa sona si nga mahelwa kusekelwa ni kudawa, ngaku va ruketelako atxile va si txi ziviko, va na fisa ku nga sona sihariso. 13Va na amukelisa toneto muholo wa wubihi wawe. Vona va tsakiswa ngu ku ti ningetetela ka mithumo ya nzambwa hagari ka mitshikari, vona va thela tingana ni kukhuvekisa vathu, mbimo yi va busako ni nanu mikhuwoni kwanu, va txi tsakela misakano yawe yo kanganyisa. 14Maso awe ma tate ngu wugango, kha ma kolwi ngu siwonho; se va lava ku ndindela txiwonhoni ava i ku vo mbi tsana; mbilu yawe yi tolovete makolo. Vona mbanana vo ruketelwa. 15Va lekile nzila yo lulama, ve londetela nzila ya Bhalahamu, mwanana wa Bheyori, awu a nga tumela kuxengwa ngu dihelo yo mbi lulama, 16aniko a kawukilwe ngu kona kubiha kuwa kwakwe. Ngu toneto, mbongola ya txiduma yi wombawombile ngu dipswi do nga da mthu, se yi txi malata wubhambane wa mprofeti. 17Vathu vava va fana ni sisima so mbina mati, ni marefu awa ma susumetwako ngu moya wa txihuhuri. Se txidema txa hombe ngutu txi va rinzete. 18Ngukusa, ngu kuwombawomba mapswi a ku ti guleta, ni o mbi nyawula, va riyela ngu minavelo ya mmidi ni kukanganyisa, avale va nga ti ngadi kuhuma ka vale va hanyako kukanganyiswani; 19na va txi va thembisa kuhuluka, kasi vona ndikhumbi ta wuwonhi, nguko mmweyo ni mmweyo i khumbi ya sile si m'xulako. 20Ngu toneto, ngako vathu msana ka kuva va di hulukile ka nzambwa ya ditiko ngu kuziva Mkoma wathu Jesu kristu, se ve tshumela da wumbidi va txi tumela kuxulwa ngu yona nzambwa yilela, mahanyelo awe o gwitisa ma na va o biha ngutu kupinda o khata. 21Ngu toneto, i ti tshuko kwawe, idiku va ti sa yi ziva nzila yo lulama, kupinda ku, msana ka ku yi ziva, ve hambuka ka mlayo wo sawuleka awu va nga ningwa wona. 22Ti tatisekile atile ti wombwako ngu divingwa da ditshuri adi di ku: “Yimbwa yi tshumete yi dya makosa a yona,” ni tiya kambe taku: “Khumba yi yi nga sambiswa, yi tshumete yi txi puluwunda ha ndopeni.”
Copyright
Learn More


text:
1Sawulo nuye a di tsakiswa khu gufa gwa Sitefane. Litshigu lolo va di gira liphulo nya gugimbile va molela makhodwa yatshavbo ya Jerusalema. Vatshavbo va di thava va phalalega ni litigo la Judheya ni Samariya, va gu tshala Vapostoli basi. 2Gikhati gyogyo, vathu nya githawo ni Nungungulu va di dzinga Sitefane va gu gira gililo nya gikhongolo. 3Gasi Sawulo, khu gu zondra libandla, a di gimbila khu ndranga ni ndranga a molela vama ni vanyamayi a va khothela pasoni. 4Avo va nga phalalega va di gimbila khu talala ni talala va gu hevbudza Mahungu nya Yadi. 5Filipi a di relela aya dhoropani ga Samariya, a ya tivisa Kristo vathu va tigoni mule. 6Khu monyo moyo, vathu va di hakha gwadi sihevbudzo sa Filipi, kholu va dipwa ndruma nya siliwugiso a nga bani a gu gira, ni gu si wona khu maho. 7Khu lisine, vathu nya vangi va nga bani vari ni maphuvbo nya guvivbe, va di vbanyiswa, ma duga na ma gu womba dzihuwa. Ni va nya gufa sivbango, ni sigoha va di hawulugiswa. 8Gu di manega gutsaka nya gukhongolo dhoropani mule. 9A di gu vbanya khu gale dhoropani mule mwama moyo nya gu pwani khu Simoni a nga bani a gu thumisa wun'yanga a pemba vathu vatshavbo va Samariya, a dzi randra muthu khongolo. 10Vathu vatshavbo, vakhongolo ni sanana, va di gu mu yingisa khu githawo, va ganela khavo: "Muthu yoyu khuye tshivba ya Nungungulu, yi ranwago pwani 'Tshivba yikhongolo.' " 11Va di mu yingisa khu githawo, kholu a diri matshigu ya gale va nga bani va gu samadziswa khu siliwugiso nya wun'yanga waye. 12Aholu gikhati va nga tshumayedwa khu Filipi Mahungu nya Yadi nya Mufumu wa Nungungulu ni gu hevbudzwa khu Lina la Jesu Kristo, vama ni vanyamayi va di khodwa, va gu bhapatiswa. 13Simoni nuye a di khodwa, na bhapatisidwe a di bela tsawani wa Filipi. A di liwuga ngudzu khu gu wona siwonegiso ni siliwugiso si nga bani si gu girwa khu Filipi. 14Vapostoli va nga bani va romo Jerusalema, na va tivisidwe gu pwani Samariya va hakhile magana ya Nungungulu, va di rumela iyoyo Pedro ni Johane. 15Na va vbohile, va di ya va lombelela gasi va hakhe Liphuvbo nya gu Age. 16Kholu li di si gu tshigeli ni moyo wawe. Va di bhapatisidwe basi linani ga Pfhumu Jesu. 17Khavbo avbo va di va handzega mandza va gu hakha Liphuvbo nya gu Age. 18Simoni, na wonile nya gukhuye Liphuvbo nya gu Age la gu hakhwa gikhati Vapostoli handzegago mandza vathu, a di va ninga dzitsapawu, na gu khuye: 19"Nyi ningeni neni tshivba yoyo, gasi oyu nyi na mu handzegago mandza a hakhe nuye Liphuvbo nya gu Age." 20Aholu, Pedro a di mu kawuka khuye; "Indra ni dzitsapawu dzago gumbembani kholu u alakanyile gurenga khu dzitsapawu giningwa gya Nungungulu. 21Uwe u mwalo wulanga nya guhengele nago thumoni momu, kholu monyo wago kha wa lulama mahoni gwa Nungungulu. 22Dzi laye u vbindrugedze guvivbani gwago u lombe ga Pfhumu mwendro a na gu divalela mahingigedzo nya monyo wago, 23khaguva nyi ngu wona gu kheni u tade khu nyongwe nya guvave ni manyala." 24Simoni a di hakha khuye: "Nyi lombeleleni enu ga Pfhumu gasi si si nyi dugeleli esi mu nga rigu gu ganela." 25Avo, hwane nya gu na va ningide wufakazi wawe ni gutivisa mahungu ya Pfhumu, va di bwelela Jerusalema na va gu tshumayela Ivhangeli mitalalani ya Samariya. 26Girumwa gya Pfhumu gi di embela Filipi khigyo: "Khuga. Indra kha guya marandzi, u landra ndzila yi relelago khu Jerusalema yi gu hongola Gaza." Gikhati gegi mwalo muthu a gimbilago khu ndzila yoyo. 27Filipi a di khuga a phara ndzila a hongola. Khavbo avbo, moyo nya thenwa nya muetiyope, ndruna nya guthavisege ya Kandase, mufumeli nya nyamayi wa Etiyopiya, adiri muthangeli nya thomba yatshavbo ya mufumeli. A di endrede Jerusalema guta khozela Nungungulu. 28A di gu bwelela gaya, na khade karetani na gu hevbula libhuku la Muprofeti Isaya. 29Liphuvbo li di embela Filipi khilo: "Gimbidzisa u longoloka ni kareta yoyo." 30Na hidzimede, Filipi a dipwa Muetiyope na gu hevbula libhuku la muprofeti Isaya, a di mu wudzisa khuye: "Ina u ngu si mana esi u hevbulago, gani?" 31Muetiyope a di phindrula khuye: "Nyi na si mana kharini nyamba mana wangu nya gu nyi tshamusele." Khavbo avbo a di rana Filipi a khilela kareta va khala gumogo. 32Ndrima nya Milowo a nga bani a gu hevbula kheyi yi gu khiyo: "Kha nga nvuta a di yiswa gusongwatunu, kha nga nvuta yi degulago mandzani ga oyu a yi gayago mawoya kharato nuye kha nga tula likana laye. 33Gusaniswani gwaye kha lamudwa khu gululama.Mwalo a na gu dzi kodzago gu saya melego waye kholu womi waye wu fuvisidwe mafuni." 34Ndruna yi di wudzisa Filipi khiyo: "Nyi ngu gu lomba u nyi embele. Muprofeti a gu ganela silo sesi na gu thula mani? A gu dzi thula uye mune, mwendro a gu thula mumbe muthu?" 35Khavbo avbo, Filipi a di phara khu tshoka yile nya Milowo a gu phela gu mu sasamedzela mahungu nya yadi ya Jesu. 36Na va gimbide va di mana wulanga nya mati, muetiyope a di embela Filipi khuye: "Mati aya. Ginani gi nyi himbedzago gubhapatiswa?" [ 37Filipi a di mu hakha khuye: "Wa gu bani wu gu khodwa khu monyo wago watshavbo, gi mwalo gi gu himbedzelago." Muetiyope a di hakha khuye: "Nyi ngu khodwa nya gukheni Jesu Kristo Gyanana gya Nungungulu."] 38Khavbo avbo, a di emisa kareta va gu tshiga va vavili va bela matini, Filipi a bhapatisa Muetiyope. 39Na va dugile khu matini, Liphuvbo la Pfhumu li di mwalalegisa Filipi,Muetiyope gima kha nga mu wona gambe, ambari ulo a di gimbila ndzila yaye yatshavbo na tade khu gunengela. 40Filipi a di gu manega dhoropani ga Azotu, a khuga khiyo a gimbila a hevbudza mahungu nya yadi khu talala ni talala kala gu vboha Sezareya.
Copyright
Learn More


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Marka 4:1-41
4 Nakambe a sungula ku dyondzisa etlhelo ka lwandle.+ Kutani ntshungu lowukulu ngopfu wu hlengeletana ekusuhi na yena, lerova a ya khandziya byatso a tshama elwandle, kambe ntshungu hinkwawo lowu nga etlhelo ka lwandle a wu tshame eribuweni.+2 Kutani a sungula ku wu dyondzisa swilo swo tala hi swifaniso,+ naswona edyondzweni+ yakwe a wu byela a ku:3 “Yingisani. Maswivo! Muhaxi u humile ku ya haxa.+4 Naswona loko a ri karhi a haxa, mbewu yin’wana yi wela etlhelo ka gondzo, kutani tinyenyana ti ta ti yi dya hinkwayo.+5 Mbewu yin’wana yi wela endhawini ya maribye, ina, a yi kumanga misava yo tala, kutani yi huma hi ku hatlisa hikwalaho ka leswi misava+ a yi nga entanga.6 Kambe loko dyambu ri huma, yi vavuleka, xisweswo yi vuna hikwalaho ka ku pfumala timitsu.+7 Naswona mbewu yin’wana yi wela exikarhi ka mitwa, kutani mitwa yi kula yi yi kamanyeta, ivi yi nga veki mihandzu.+8 Kambe tin’wana ti wela emisaveni+ leyinene, kutani ti mila ti tlhela ti kula, ti sungula ku veka mihandzu, ti tswala hilaha ku phindhiweke ka 30, na ka 60 na ka 100.”+9 Kutani a engeta rito leri nge: “Loyi a nga ni tindleve ta ku yingisa a a yingise.”+10 Kutani loko a sale a ri swakwe, lava n’wi rhendzeleke swin’we ni lava 12 va sungula ku n’wi vutisa hi ta swifaniso+ leswi.11 A sungula ku va byela a ku: “N’wina mi nyikiwe xihundla xo kwetsima+ xa mfumo wa Xikwembu, kambe eka lava nga ehandle, swilo hinkwaswo swi humelela hi swifaniso,+12 leswaku, hambiloko va languta, va languta kambe va nga voni nchumu, naswona, hambiloko va twa, va twa kambe va nga wu kumi mongo wa kona, ni leswaku va nga hundzuki kutani va rivaleriwa.”+13 Ku tlula kwalaho, a ku eka vona: “Xifaniso lexi a mi xi tivi, kutani mi ta swi twisisa njhani swifaniso leswin’wana?14 “Muhaxi u haxa rito.+15 Kutani, leyi, hi lava nga etlhelo ka gondzo laha rito ri haxiweke kona; kambe hi ku hatlisa loko va ri twile, Sathana a ta+ kutani a teka rito leri haxiweke eka vona.+16 Hi ku fanana leyi hi lava haxiweke etindhawini ta maribye: hi ku hatlisa loko va twe rito, va ri amukela hi ntsako.+17 Kambe a va na rimitsu eka vona, kambe va tshama nkarhinyana; kutani hi ku hatlisa loko ku pfuka nhlomulo kumbe nxaniso hikwalaho ka rito, va khunguvanyeka.+18 Nakambe ku ni yin’wana leyi haxiweke exikarhi ka mitwa; leyi hi lava va tweke rito,+19 kambe mivilelo+ ya mafambiselo lawa ya swilo ni matimba ya vuxisi bya rifuwo+ ni ku navela+ swilo leswin’wana hinkwaswo swi va phasaphasa, swi kamanyeta rito, kutani ri nga veki mihandzu.+20 Eku heteleleni, leyi nga haxiwa emisaveni leyinene, vona hi lava va yingisaka rito ivi va ri amukela hi mavoko mambirhi kutani va veka mihandzu hilaha ku phindhiweke ka 30, ka 60, ka 100.”+21 A ya emahlweni a va byela a ku: “Loko rivoni ri tisiwa a ri vekiwi ehansi ka xirhundzu xo pima kumbe ehansi ka mubedo, a hi swona ke? Loko ri tisiwa ri vekiwa ehenhla ka xo tlhandleka rivoni, a hi swona ke?+22 Hikuva a ku na nchumu lexi fihliweke loko ku nga ri hi xikongomelo xa leswaku xi paluxiwa; ku hava lexi tumbetiweke hi vukheta loko ku nga ri hi xikongomelo xa leswaku xi vekiwa erivaleni.+23 Mani na mani la nga ni tindleve to yingisa, a a yingise.”+24 A tlhela a ku eka vona: “Nyikelani nyingiso eka leswi mi swi twaka.+ Xipimo lexi mi pimaka ha xona, na n’wina va ta mi pimela ha xona,+ ina, mi ta engeteriwa swo tala.+25 Hikuva loyi a nga na swona u ta nyikiwa swo tala; kambe loyi a nga riki na nchumu, u ta tekeriwa ni leswi a nga na swona.”+26 Kutani a ya emahlweni a ku: “Hi ndlela leyi mfumo wa Xikwembu wu fana ni loko munhu a haxa mbewu emisaveni,+27 a etlela nivusiku, a pfuka loko ri xile, kutani mbewu yi huma yi kula yi tlhela yi leha, kambe a nga yi tivi ndlela leyi swi endlekeke ha yona.+28 Misava yi tivekela mihandzu hi yoxe hakatsongo-tsongo, yi sungula hi xikhava, ku landza xichocho xa rihlanga, ku hetelela tindzoho to tala exichochweni.29 Kambe hi ku hatlisa loko mihandzu yi swi pfumelela, u tlhotlhometa rihwevo, hikuva nkarhi wo tshovela wu fikile.”30 Kutani a ya emahlweni a ku: “Xana mfumo wa Xikwembu hi ta wu fanisa na yini, kumbe hi ta wu hlamusela hi xifaniso xihi?+31 Ku fana ni ndzoho ya sinapi, leyi loko yi byariwa emisaveni, a yi ri leyitsanana ku tlula timbewu hinkwato leti nga laha misaveni+—32 kambe loko yi byariwile, yi huma yi kula ku tlula swimila hinkwaswo ivi yi humesa marhavi+ lamakulu, lerova tinyenyana ta tilo+ ti kuma vutshamo endzhutini+ wa yona.”33 Kutani a a tshamela ku va byela rito hi swifaniso+ swo tala swa muxaka wolowo, ntsena loko va ha kota ku yingisa.34 Entiyisweni, a a nga vulavuli na vona handle ko tirhisa xifaniso, kambe a a hlamusela vadyondzisiwa vakwe swilo hinkwaswo va ri swavo.+35 Naswona hi siku rero, nimadyambu, a ku eka vona: “A hi peleleni eribuweni lerin’wana.”+36 Kutani, loko va hangalase ntshungu, va famba na yena hi byatso, tanihi leswi yena ana se a a ri endzeni ka byona, naswona a ri ni mabyatso man’wana.+37 Kutani ku pfuka xidzedze lexikulu ngopfu, magandlati ma ba byatso ma nghena, lerova byatso a byi ri kusuhi ni ku khubumeteka.+38 Kambe a a ri encileni wa byatso, a etlele ehenhla ka xiseketelo. Kutani va n’wi pfuxa va ku eka yena: “Mudyondzisi, xana a wu khathali leswi hi lovaka?”+39 Hiloko a pfuka a tshinya mheho, kutani a byela lwandle a ku: “Miyela! U ku whii!”+ Kutani mheho yi hunguteka, hiloko ku va ni ku rhula lokukulu.+40 Kutani a ku eka vona: “Ha yini mi ri ni rhumbu? Xana a mi si va ni ripfumelo?”41 Kambe va chava hi nchavo lowu nga tolovelekangiki, kutani va byelana va ku: “Kahle-kahle loyi i mani, hikuva hambi ku ri mheho ni lwandle swa n’wi yingisa?”+


text:
Minhlangano Ya Vandlha Ya Timbhoni Ta Yehovha
Dyondza hi minhlangano ya hina. Kuma ndhawu leyi hi hlanganaka eka yona leyi nga ekusuhi na wena.
Ku Endliwa Yini Eka Minhlangano Ya Hina?
Timbhoni ta Yehovha ti khoma minhlangano yo gandzela kambirhi hi vhiki. (Vaheveru 10:24, 25) Eka minhlangano leyi, un’wana ni un’wana wa amukeleka, hi kambisisa leswi Bibele yi swi vulaka ni ndlela leyi hi nga swi tirhisaka ha yona evuton’wini bya hina leswi yi swi dyondzisaka.
Hakanyingi minhlangano ya hina yi katsa bulo ni vayingiseri ku fana ni le tlilasini. Minhlangano yi sungula yi tlhela yi pfala hi risimu ni xikhongelo.
A swi kali swi lava leswaku u va Mbhoni ya Yehovha leswaku u va kona eminhlanganweni ya hina. Hi rhamba un’wana ni un’wana leswaku a va kona. Ku ngheniwa mahala. A ku humesiwi minhlengo.
DYONDZA SWO TALA
Ku Endliwa Yini eMinhlanganweni Ya Timbhoni Ta Yehovha?
Xana u tshame u tivutisa leswaku ku endliwa yini eminhlanganweni ya hina? A swi kanakanisi leswaku u ta hlamarisiwa hi tidyondzo ta risima ta Bibele leti u nga ti kumaka eka yona.
Ma Hleriwe Njhani Mavandlha Ya Timbhoni Ta Yehovha?
Vona ndlela hi kongomisiwaka ni ku leteriwa ha yona.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
2 Tihosi 19:1-37
19 Hi ku hatlisa loko Hosi Hezekiya+ a swi twa, xikan’we-kan’we a handzula tinguvu takwe hi le xikarhi+ a tifunengeta hi nguvu yo khwaxa,+ a nghena endlwini ya Yehovha.+2 Ku tlula kwalaho, a rhuma Eliyakimi,+ loyi a a lawula vandyangu, na Xebhina+ lowa matsalana ni vakulukumba va vaprista va funengele nguvu yo khwaxa va ya eka Esaya+ lowa muprofeta, n’wana wa Amotsi.+3 Kutani va ku eka yena: “Hezekiya u te, ‘Siku leri i siku ra maxangu+ ni ra ku tshinya+ ni ra ku tikurisa ka xisandzu;+ hikuva vana va fike enon’wini wa mbeleko,+ kambe matimba ya ku veleka a ma kona.+4 Kumbexana Yehovha Xikwembu xa wena u ta twa+ marito hinkwawo ya Rabuxake, loyi hosi ya Asiriya mufumi wakwe a n’wi rhumeke ku ya tlhontlha+ Xikwembu lexi hanyaka ha wona, kunene u ta n’wi tengisa hikwalaho ka marito lawa Yehovha Xikwembu xa wena a ma tweke.+ Kutani u fanele u khongelela+ masalela+ lama nga ta kumeka.’”5 Hiloko malandza ya Hosi Hezekiya ma fika eka Esaya.+6 Kutani Esaya a ku eka wona: “Mi ta byela hosi ya n’wina mi ku, ‘Yehovha u te:+ “U nga chavi+ hikwalaho ka marito lawa u ma tweke, lawa vatirhi va hosi ya Asiriya va ndzi rhukaneke ha wona.+7 Waswivo, ndzi nghenisa moya+ eka yena, kutani u ta twa xiviko,+ a tlhelela etikweni ra yena; kunene ndzi ta n’wi wisa hi banga etikweni ra yena.”’”+8 Endzhaku ka sweswo Rabuxake+ a tlhelela kutani a kuma hosi ya Asiriya yi lwa na Libna;+ hikuva a yi swi twile leswaku u sukile eLakixi.+9 Hiloko a twa ku vuriwa leswi malunghana na Tiraka hosi ya Etiyopiya: “Waswivo, u humile ku ta lwa na wena.” Hikwalaho a tlhela a rhuma varhumiwa+ eka Hezekiya, a ku:10 “N’wina mi fanele mi byela Hezekiya hosi ya Yuda mi ku, ‘U nga pfumeli ku xisiwa hi Xikwembu xa wena lexi u xi tshembaka,+ xi ku: “Yerusalema+ a wu nge nyiketiwi evokweni ra hosi ya Asiriya.”+11 Waswivo! Wena u swi twile leswi tihosi ta Asiriya ti swi endleke eka matiko hinkwawo hi ku ma lovisa;+ xana wena u ta kutsuriwa?+12 Xana swikwembu+ swa matiko leswi vatatana va swi loviseke swi ma kutsurile, ku nga Gozana+ na Harani+ na Resefi ni vana va Edeni+ lava a va ri eTela-asara?+13 Yi kwihi—hosi ya Hamati+ ni hosi ya Aripadi+ ni hosi ya miti ya Sefaravhayimi, Hena ni ya Ivha?’”+14 Hiloko Hezekiya a teka mapapila emavokweni ya varhumiwa, a ma hlaya,+ endzhaku ka sweswo Hezekiya a tlhandlukela endlwini ya Yehovha, a ma phurumula emahlweni ka Yehovha.+15 Kutani Hezekiya a sungula ku khongela+ emahlweni ka Yehovha, a ku: “Oho Yehovha, Xikwembu xa Israyele,+ la tshameke ehenhla ka makerubu,+ hi wena ntsena Xikwembu xa ntiyiso xa mimfumo+ hinkwayo ya misava.+ Hi wena la endleke matilo+ ni misava.+16 Oho Yehovha, rhiya ndleve ya wena u yingisa.+ Oho Yehovha, pfula mahlo ya wena+ u vona, u twa marito hinkwawo ya Senakeribi lawa a ma rhumeleke leswaku a ta tlhontlha+ Xikwembu lexi hanyaka.17 Oho Yehovha, i ntiyiso leswaku tihosi ta Asiriya ti onhe vanhu va matiko ni tiko ra vona.+18 Kutani ti hoxe swikwembu swa wona endzilweni, hikuva a swi nga ri swikwembu,+ kambe a swi endliwe hi mavoko ya munhu,+ ntsandza ni ribye; lerova va swi lovisa.19 Oho Yehovha Xikwembu xa hina,+ hi kombela u hi ponisa+ evokweni ra yena, leswaku mimfumo hinkwayo ya misava yi ta tiva leswaku wena, Wena Yehovha, u Xikwembu u ri wexe.”+20 Kutani Esaya n’wana wa Amotsi a rhumela rito eka Hezekiya, a ku: “Yehovha Xikwembu xa Israyele u te,+ ‘Ndzi xi twile xikhongelo+ lexi u xi endleke eka mina malunghana na Senakeribi hosi ya Asiriya, ndzi xi twile.+21 Hi leri rito leri Yehovha a n’wi avanyiseke ha rona:“Nhwana wa Siyoni la nga tiviki nuna u ku langutele ehansi,+ u ku hlekurile.+Nhwanyana wa Yerusalema+ u hlakahle nhloko+ endzhaku ka wena.22 I mani loyi u n’wi tlhontlheke+ naswona u n’wi rhukaneke?+Xana i mani loyi u n’wi tlakuseleke rito ra wena+Naswona, xana u tlakusela mahlo ya wena ehenhla?+U swi endle hi xikongomelo xo lwa ni Mukwetsimi wa Israyele!+23 U tlhontlhe Yehovha hi varhumiwa+ va wena, u ku,+‘Hi makalichi ya mina yo tala ya nyimpi, mina+—Kunene ndzi tlhandlukela etindhawini ta tintshava leti tlakukeke,+Eswiphen’wini swa le kule swinene swa Lebanoni;+Ndzi ta tsema mikedari ya wona leyi tlakukeke,+ mirhi ya wona ya yunipa yo hlawuleka.+Naswona ndzi ta nghena endlwini ya yona ya makumu ya vaendzi, khwati ra ntanga wa yona wa mihandzu.+24 Kunene ndzi ta cela ndzi nwa mati lama nga tolovelekangiki,Naswona hi mikondzo ya milenge ya mina ndzi ta omisa misele hinkwayo ya Nayili ya le Egipta.’+25 Xana a wu swi twanga?+ Ku sukela enkarhini wa khale hi swona leswi ndzi nga ta swi endla.+Ku sukela emasikwini lama hundzeke ndzi swi vumbile.+Sweswi ndzi ta swi tisa.+Kutani wena u ta endla leswaku miti leyi tiyisiweke yi va tinhulu ta marhumbi.+26 Vaaki va yona va ta hela matimba;+Va ta tshuka, va khomiwa hi tingana.+Va ta fana ni ximila xa nhova ni byanyi bya rihlaza,+Ku fana ni byanyi bya malwangu+ loko dyambu leri vavulaka ri rhangele mheho ya le vuxeni.+27 Ku tshama ka wena u miyerile ni ku huma+ ka wena ni ku nghena ka wena ndzi swi tiva kahle,+Ni ku ndzi pfukela ka wena,+28 Hikuva ku ndzi pfukela ka wena+ ni ku vomba ka wena ku fikile etindleveni ta mina.+Kunene ndzi ta veka xiove xa mina enhompfini ya wena ni tomu ra mina exikarhi ka milomu ya wena,+Hakunene ndzi ta ku tlherisela endzhaku hi ndlela leyi u teke ha yona.”+29 “‘Xikombiso xa wena xi ta va lexi:+ Elembeni leri ku ta dyiwa ntshovelo wa mbewu leyi siyiweke,+ kutani hi lembe ra vumbirhi koroni leyi milaka hi yoxe; kambe hi lembe ra vunharhu byalani mbewu,+ mi tshovela kutani mi rima masimu ya vhinya, mi dya mihandzu ya kona.+30 Kutani lava balekaka va yindlu ya Yuda, lava seleke,+ kunene va ta dzima timitsu ehansi kutani va humesa mihandzu ehenhla.+31 Hikuva eYerusalema ku ta huma+ masalela ni le Ntshaveni ya Siyoni+ ku ta huma lava va balekaka. Ku hiseka+ ka Yehovha wa mavuthu ku ta swi endla.32 “‘Hi yona mhaka leyi Yehovha a vuleke leswi malunghana ni hosi ya Asiriya:+ “A yi nge ngheni emutini lowu,+ hambi nseve+ a yi nge wu copi kwalaho, kumbe yi wu hlasela hi xitlhangu, kumbe yi aka rirhangu ro anama+ leswaku yi wu sivelela.33 Ndlela leyi yi teke ha yona yi ta tlhela ha yona, naswona a yi nge ngheni emutini lowu, ku vula Yehovha.+34 Kunene ndzi ta lwela+ muti lowu ndzi wu ponisa hikwalaho ka mina+ ni hikwalaho ka Davhida nandza wa mina.”’”+35 Kutani evusikwini byebyo ntsumi ya Yehovha yi huma yi ya dlaya vanhu va 185 000 enxaxeni+ wa Vaasiriya.+ Loko vanhu va pfuka nimpundzu, waswivo, hinkwavo a va ri mitsumbu.+36 Hikwalaho Senakeribi+ hosi ya Asiriya a suka a famba,+ kutani a tlhela a ya tshama eNinivha.+37 Kuteloko a ha nkhinsame endlwini ya Nisiroko+ xikwembu xakwe,+ Adrameleke na Xarezere, vana vakwe, va n’wi dlaya hi banga,+ kutani va balekela etikweni ra Ararati.+ Hiloko Esari-hadoni+ n’wana wakwe a sungula ku fuma ematshan’weni ya yena.


text:
XIYENGE 2
Vanhu Va Lahlekeriwe Hi Paradeyisi
Ntsumi leyi xandzukeke yi kucetele wanuna ni wansati vo sungula ku nga Adamu na Evha leswaku va ala ku lawuriwa hi Xikwembu. Hikwalaho, xidyoho ni rifu swi nghene emisaveni
LOKO Xikwembu xi nga si vumba vanhu, xi vumbe swivumbiwa swo tala swa moya leswi nga vonakiki, ku nga tintsumi. Entangeni wa Edeni ntsumi leyi xandzukeke leyi veke Sathana Diyavulosi, yi kanganyise Evha leswaku a dya mbhandzu wa murhi lowu Xikwembu xi va leriseke leswaku va nga wu dyi.
Sathana u tirhise nyoka a vula leswaku Xikwembu xi tsona wanuna ni wansati yoloye nchumu wo karhi lowu tsakisaka. Ntsumi yoleyo yi byele Evha leswaku yena ni nuna wa yena a va nge fi loko vo dya mbhandzu wa murhi lowu va lerisiweke leswaku va nga wu dyi. Hikwalaho Sathana u hehle Xikwembu hi ku vula leswaku xi hembele vana va xona. Sathana u endle swi vonaka onge ku nga yingisi Xikwembu a ku ri ndlela leyinene leyi a yi ta endla leswaku va kuma vutivi lebyi engetelekeke ni ntshunxeko. Kambe sweswo a ku ri mavunwa, entiyisweni a ku ri mavunwa yo sungula lama nga tshama ma vuriwa emisaveni. Mhaka leyi yi tlhontlhe vuhosi kumbe vulawuri bya Xikwembu lebyi tlakukeke—ku nga mfanelo ya xona yo fuma vanhu hi ndlela leyinene.
Evha u ma tshembile mavunwa ya Sathana. U sungule ku navela mbhandzu wolowo ivi a wu dya. Hi ku famba ka nkarhi u nyike nuna wa yena mbhandzu wolowo ivi na yena a wu dya. Hikwalaho ka sweswo, va ve vadyohi. Xiendlo xexo, lexi a xi tikomba xi nga nyawuli, a xi kombisa ku xandzuka. Hikwalaho ka leswi Adamu na Evha va endleke hi vomu kutani va nga yingisi Xikwembu, va ale ku fumiwa hi Muvumbi loyi a a va nyike swilo hinkwaswo ku katsa ni vutomi lebyi hetisekeke.
Mbewu “yi ta ku pfotlosa nhloko kutani wena u ta yi luma xirhendze.”—Genesa 3:15
Xikwembu xi vule leswaku xi ta va xupula vaxandzuki volavo hikwalaho ka swiendlo swa vona. Xi profete hi ku ta ka Mbewu leyi tshembisiweke kumbe Mukutsuri, la nga ta lovisa Sathana loyi a a yimeriwa hi nyoka. Xikwembu xi pfumelele leswaku ku hundza nkarhi wo leha Adamu na Evha va nga si fa leswaku xi ta komba musa eka vana va vona lava a va nga si velekiwa. Vana volavo a va ta va ni ntshembo hikuva Loyi Xikwembu a xi ta n’wi rhumela, a a ta herisa vuyelo byo biha lebyi nga sunguriwa hi vaxandzuki va le ntangeni wa le Edeni. Loko Bibele yi ri karhi yi tsariwa, a swi ta va erivaleni leswaku i mani Muponisi wa nkarhi lowu taka la nga hlawuriwa hi Xikwembu.
Xikwembu xi hlongole Adamu na Evha entangeni lowu nga Paradeyisi. A va fanele va kulula va n’watseka va ri karhi va rima misava leswaku va ta kuma swakudya ehandle ka nsimu ya le Edeni. Evha u tikile ivi a veleka Kayini, ku nga mativula ya Adamu na Evha. Mpatswa wolowo wu ve ni vana va vafana ni va vanhwanyana ku katsa na Avele na Seta, loyi a nga kokwa-xinguwe wa Nowa.
—Xi sekeriwe eka Genesa ndzima 3 ku ya eka ndzima 5; Nhlavutelo 12:9.
DYONDZA SWO TALA
Hi Xihi Xikongomelo Xa Xikwembu Hi Misava?
Bibele yi hlamusela xivangelo xo va Xikwembu xi tumbuluxe misava, nkarhi lowu ku xaniseka ku nga ta hela ni leswi vumundzuku byi yi khomeleke swona misava ni lava tshamaka eka yona.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Ezra 3:1-13
3 Loko n’hweti ya vunkombo+ yi fika, vana va Israyele a va ri emitini ya vona. Vanhu va sungula ku hlengeletana va va munhu un’we+ eYerusalema.+2 Kutani Yexuwa+ n’wana wa Yohozadaki ni vamakwavo lava nga vaprista na Zerubabele+ n’wana wa Salatiyele+ ni vamakwavo va suka va yima va aka alitari ya Xikwembu xa Israyele, va nyikela switlhavelo swo hisiwa ehenhla ka yona, hi ku landza leswi tsariweke+ enawini wa Muxe munhu wa Xikwembu xa ntiyiso.3 Hiloko va simeka alitari yi tiya endhawini ya yona,+ hikuva a va chava vanhu va matiko,+ kutani va sungula ku nyikela switlhavelo swo hisiwa eka Yehovha ehenhla ka yona, switlhavelo swo hisiwa swa nimixo ni swa nimadyambu.+4 Kutani va khoma nkhuvo wa mintsonga+ hi ku landza leswi tsariweke,+ hi switlhavelo swo hisiwa siku ni siku hi ku landza nhlayo ya nawu lowu tsaleriweke siku rin’wana ni rin’wana.+5 Endzhaku ka sweswo a ku ri ni gandzelo ro hisiwa ra nkarhi hinkwawo+ ni ra ku thwasa ka n’weti+ ni ra minkhuvo hinkwayo yo kwetsima+ ya Yehovha ni ya un’wana ni un’wana la humesaka gandzelo ra ku tirhandzela+ ri ya eka Yehovha.6 Ku sukela esikwini ro sungula ra n’hweti+ ya vunkombo ku ya emahlweni, va sungula ku humesa switlhavelo swo hisiwa swi ya eka Yehovha, ku nga si vekiwa masungulo ya tempele ya Yehovha.7 Vavatli va maribye+ ni lava va tivaka ntirho wa mavoko+ va nyikiwa mali,+ va nyika Vasidoni+ ni Vatiri+ swakudya+ ni swakunwa ni mafurha,+ leswaku va tisa mintsandza ya mukedari ku suka eLebanoni+ va yi tisa elwandle ra Yopa,+ hi ku landza mpfumelelo lowu humaka eka Korexe+ hosi ya Peresiya.8 Hi lembe ra vumbirhi leri va fikeke ha rona endlwini ya Xikwembu xa ntiyiso eYerusalema, hi n’hweti ya vumbirhi,+ Zerubabele+ n’wana wa Salatiyele+ na Yexuwa+ n’wana wa Yohozadaki ni vamakwavo hinkwavo, vaprista ni Valevhi ni hinkwavo lava humeke evukhumbini+ va ta eYerusalema, va sungula; kutani va veka Valevhi+ eswikhundlheni, lava nga ni malembe ya 20 hi vukhale ku ya ehenhla leswaku va va vakongomisi va ntirho wa yindlu ya Yehovha.+9 Hiloko Yexuwa,+ vana vakwe ni vamakwavo, na Kadimiyele ni vana vakwe, vana va Yuda, va yima va va ntlawa wun’we wa vakongomisi ehenhla ka lava va endlaka ntirho wa yindlu ya Xikwembu xa ntiyiso, ni vana va Henadada,+ vana va vona ni vamakwavo, va nga Valevhi.10 Loko vaaki va veka masungulo+ ya tempele ya Yehovha, kutani vaprista lava ambaleke swiambalo swa vuprista,+ va tamele timhalamhala,+ ni Valevhi vana va Asafa,+ va tamele swiphambati,+ va suka va yima va dzunisa Yehovha hi ku landza nkongomiso+ wa Davhida hosi ya Israyele.11 Va sungula ku dzunisa+ hi ku nkhensa Yehovha, “hikuva hi lonene,+ naswona musa wakwe wa rirhandzu eka Israyele i wa hilaha ku nga riki na makumu.”+ Loko ku ri vanhu hinkwavo, va huwelele hi ku huwelela lokukulu,+ va dzunisa Yehovha hikwalaho ka ku va ku vekiwe masungulo ya yindlu ya Yehovha.12 Kutani vaprista+ vo tala ni Valevhi ni varhangeri va tindlu ta vatatana,+ vakulukumba lava va voneke yindlu yo sungula,+ a va rila+ hi rito lerikulu loko ku vekiwa masungulo+ ya yindlu leyi ematihlweni ya vona, loko lava van’wana vo tala va tlakusa marito va ba nkulungwana.+13 Hikwalaho vanhu a va nga wu hambanisi mpfumawulo wa nkulungwana+ ni mpfumawulo wa ku rila ka vanhu, hikuva vanhu a va huwelela hi ku huwelela lokukulu, mpfumawulo a wu twiwa ekule ngopfu.


text:
XIPHEMU 3
Vutomi A Byi Ri Njhani eParadeyisini?
Yehovha u nyike Adamu na Evha swilo swo tala leswinene. Genesa 1:28
Yehovha u vumbe wansati wo sungula ku nga Evha kutani a n’wi nyika Adamu leswaku a va nsati wakwe.—Genesa 2:21, 22.
Yehovha u va vumbe va ri ni miehleketo ni mimiri leyi hetisekeke.
Kaya ra vona ra Paradeyisi a ku ri ntanga wa Edeni—ndhawu leyi sasekeke swinene leyi a yi ri ni nambu ni mirhi leyi nga ni mihandzu ni swiharhi.
Yehovha a a vulavula na vona; a a va dyondzisa. Loko a va lo n’wi yingisa, a va ta hanya hilaha ku nga heriki eParadeyisini leyi a yi ri laha misaveni.
Eka mirhi hinkwayo leyi a yi ri entangeni, a ku ri ni murhi wun’we lowu Xikwembu xi va byeleke leswaku va nga dyi eka wona. Genesa 2:16, 17
Yehovha u kombe Adamu na Evha murhi wun’wana entangeni kutani a va byela leswaku loko vo dya eka wona, va ta fa.
Yin’wana ya tintsumi teto yi xandzukele Xikwembu. Ntsumi yoleyo yo homboloka i Sathana Diyavulosi.
Yehovha u kombe Adamu na Evha murhi wun’wana entangeni kutani a va byela leswaku loko vo dya eka wona, va ta fa.
Sathana a a nga swi lavi leswaku Adamu na Evha va yingisa Yehovha. Kutani u tirhise nyoka ku xisa Evha leswaku loko o dya mbhandzu eka murhi wolowo a nge fi, kambe u ta fana ni Xikwembu. Kambe sweswo a ku ri mavunwa.—Genesa 3:1-5.
DYONDZA SWO TALA
Hi Xihi Xikongomelo Xa Xikwembu Hi Misava?
Bibele yi hlamusela xivangelo xo va Xikwembu xi tumbuluxe misava, nkarhi lowu ku xaniseka ku nga ta hela ni leswi vumundzuku byi yi khomeleke swona misava ni lava tshamaka eka yona.